Omukristaayo akkirizibwa okukola duyiro? Bayibuli eyogera kki ku bulamu?\nNga ebintu ebirala mu bulamu, waliwo ebintu ebimu ebisukka mu kukola duyiro. Abantu bamu bateeka esira ku by’Omwoyo nebeerabira emibiri gyabwe. Abalala bateeka esira ku ngeri gyeafaanamu neberabira okukula mu mwoyo. Bino byonna tebiraga kutuukira nga Bayibuli bweyogera. 1 Timosewo 4:8 etugambe, “For physical training is of some value, but godliness has value for all things, holding promise for both the present life and the life to come.”wetegeree nti Bayibuli tegaana kukola duyiro, Wabula Bayibuli egamba nti okukola duyiro kyamugaso wabula egamba nti okukola duyiro kyamugaso ng’egamba nti obwakatonda bwamugaso nnyo.\nOmutume Pawulo era ayogera ku kutendeka omubiri nga alaga ekifaananyi ku mazima ag’omwoyo mu 1 Abakkolinso 9:24-27. Afaananya obulamu bw’omukristaayo ku kudduka emisinde “okuwangula ekirabo”Wabula empeera gyetunoonya y’engule etagwawooba etayonooneka oba okusiwuuka, Mu 2 Timoseewo 2:5, Pawulo a gamba, “ ” “Naye era omuntu bw'awakana, taweebwa ngule bw'atawakana nga bwe kiragirwa.” Pawulo era akozesa omuddusi w’emisinde 2 Timoseewo 4:7 “Nnwanye okulwana okulungi, olugendo ndutuusizza, okukkiriza nkukuumye” Newnkubadde nga ebyawandiikibwa tebikwata ku kukola duyiro, olw’okuba nga Pawulo akozesa ekifaananyi ky’omuddusi w’emisinde okusomesa ku mazima ag’omwoyo kitegeeza nti Pawulo yalaba okukola duyiro oba n’okuwakanya, okuba ekintu ekirungi. Ffena tuli ba mwoyo era ba mubiri. Newankubadde nga omwoyo gwaffe gwa mugaso nnyo, tetulina kulekerera bintu bya mwoyo oba eby’omubiri ku bulamu bwaffe.\nN’olwekyo, tewali kikyamu ku kukola duyiro. Mumazima, bayibuli eraga bulungi nti tulina okulabirira emibiri gyaffe (1 Abakkolinso 6:19-20). Mu kaseera ke kamu, Bayibuli erabula obutaliimu (1 Samwiri 16:7; Engero 31:30; 1 Petero 3:3-4). Ekigendererwa kyaffe mu kukola duyiro tekilina kuba kya kwongera mutindo ku mibiri gyaffe abantu abalala basobola okutulaba era batwegombe. Wabula, ekigendererwa kirina kuba kubeera na mibiri miramu okusobola okuba n’amanyi tusobole okwenyika mu bigendererwa byaffe ebyomwoyo.


Bukedde Online - Ogw'abagambibwa okutta omwana ne bamuziika gujulidde\nBannamagye balambudde pulojekiti za KCCA\nKKOOTI e Wakiso eyongezzaayo okutuusa nga May 8, 2019 lw’enaddamu okuwuliriza omusango gw’abagambibwa okutta omwana ate oluvannyuma ne bamuziika mu nkukutu.\nGeoffrey Kawunde (ku kkono), Joel Kikuuno ne Cotilda Namakula abagambibwa okutta omwana bwe baali mu kkooti e Wakiso gye buvuddeko.\nKino kyaddiridde omuwaabi wa Gavumenti mu musango guno, Emily Ninsiima obutalabikako olw'olusirika lw'abawaabi ba Gavumenti olugenda mu maaso.\nCotlida Namakula 68, Samewo Kiwanuka 34, Joel Kinalwa Kikuuno 33, ne Geoffrey Kawunde 38, be bavunaanibwa omusango gw'okutta omwana, Emmanuel Wasswa 15, oluvannyuma omulambo gwe ne baguziika mu nkukutu.\nKu kkooti eggulo, embeera yabadde ya kimpowooze ng'abavunaanibwa mu musango guno tebaaleteddwa ku kkooti okuva e Kigo gye baasindikibwa.\nOmulamuzi wa kkooti ento e Wakiso, Esther Nakadama mu lutuula lwa kkooti olwaliwo nga April 3, 2019, yawalirizibwa okwongezaayo omusango okutuusa nga April 17, 2019 oluvannyuma lw'omuwaabi wa Gavumenti okumutegeeza nga Gavumenti bw'ekyanoonya obujulizi obulumika abavunaanibwa.\nJjajja wa Wasswa, Namakula ne batabani be basatu ne muwala we atannakwatibwa be bagambibwa okutulugunya Wasswa mu bukambwe okutuusa lwe baamutta oluvannyuma omulambo gwe ne baguziika mu nkukutu.\nKigambibwa nti ono yasooka kusibwa ku muti n'emiguwa oluvannyuma ne bamusiba bbulooka ku busajja bwe olwo ne batandika okumukuba okutuusa lwe baamutta.\nAbatuuze baategeeza nti Wasswa baamukuba nga bamuteebereza okubba essimu y'omu ku batuuze ne 2000/= era bwe yegaana, jjajja we kwe kuduumira batabani be nga bakulembeddwaamu Kawunde ne batandika okumukuba.\nEttemu lino lyaliwo nga February 16, 2019 ku kyalo Bbaale mu Ggombolola y'e Masuliita mu disitulikiti y'e Wakiso.


Bannabyabufuzi abayaayaana okutwaala entebbe yobukulembeze bweggwanga lino tebaakaanyiza nakakiiko kebyokulonda, kubyokubekebejja ekirwadde kya covid19 nga tebana kugenda Kyambogo kwewandiisa eri akakiiko kebyokulonda. – CBS FM\nBannabyabufuzi abayaayaana okutwaala entebbe yobukulembeze bweggwanga lino tebaakaanyiza nakakiiko kebyokulonda, kubyokubekebejja ekirwadde kya covid19 nga tebana kugenda Kyambogo kwewandiisa eri akakiiko kebyokulonda.\nBannabyabufuzi abayaayaana okutwaala entebbe yobukulembeze bweggwanga lino tebaakaanyiza nakakiiko kebyokulonda, kubyokubekebejja ekirwadde kya covid19 nga tebana kugenda Kyambogo kwewandiisa eri akakiiko kebyokulonda\nAkakiiko kebyokulonda olwaleero kasisinkanye bannabyabufuzi bonna,akakiiko kebaakakasiza emikono gyaabwe egibasemba okweesimbawo ku ntebbe yobukulembeze bweggwanga ,okubaako ensonga zebeegeyaamu nakakiiko kebyokulonda.\nMu nsisinkano eno etakkiriziddwaamu bannamawulire ettudde ku kitebe kyákakiiko ,kitegerekese nti akakiiko kebyokulonda kabadde kalagidde abantu bonna abaagala okweesimbawo naabo abantu abagenda okubasemba basooke bakeberebwe ekirwadde kya covid19, bannabyabufuzi kyebawakanyizza nti kyandibaamu omupango gwókubalemesa.\nOmukulembeze wekibiina kya Alliance for National Transformation Maj Gen Mugisha Muntu abuulidde bannamawulire oluvanyuma lwensisinkaano nti ministry yebyobulamu teyeesigika yajjulamu abebyobufuzi, eyinza okubaako beeremesa okugenda okwewandiisa\nLewis Rubongoya ssaabawandiisi wekibiina kya NATIONAL unity Platform agambye nti ekya ministry yebyobulamu okubakebera tebakaanya nakyo,nti wabuola baleke abantu bagende bekebeze mu laboratory ezakkirizibwa ministry yébyóbuoamu okukebera covid 19.\nJustine Kasule Lumumba ssaabawandiisi wa Nrm agambye nti basabye akakiiko kebyokulonda kekaba kasasulira abantu bano ensimbi ezokubakebera kubanga akakiiko kano bakasasula ensimbi nnyingi millon 20 okweewandiisa\nMu kiseera kino ssentebe wakakiiko kebyokulonda omulamuzi simon Byabakama Mugenyi atandise okwogerako eri abamawulire.\nSabiiti ejja ennaku zomwezi 2 ne 3 akakiiko kano kakusunsula abagala okwesimbawo kubwa president.


Bukedde Online - Eyasibibwa ku gw'okubba omwana awangudde\nMuseveni ayanukudde Mbabazi\nEngeri Zuma gye yawonyezza Bashir\nEbikumi ne bikumi by’abantu beeyiye ku kkooti e Mubende omulamuzi bwabadde ayanjulira abafumbo abaludde nga bakaayanira omwana, ebyavudde mu kukebera endaga butonde, okusobola okuzuula bazadde b’omwana omutuufu.\nBya LUKE KAGIRI ne KIZITO MUSOKE\nKino kiddiridde Bosco Odoch omutuuze w’e Mubende ne mukyala we, Barbara Atuhairwe, okulumba Juliet Nulu Mbabazi eyali abeera e Kitebi mu Kampala ne babajjako omwana we, Joyce Biramugisha, nga balumiriza nti omwana yali waabwe, kyokka nga waliwo abantu abaali baabamubbako.\nOmulamuzi Wilson Wandera owa kkooti y’e Mubende yalagira abafumbo bano bombi okuggyibwako omwana ono, agire ng’akuumirwa mu kifo ekimu ekirabirira abaana.\nYalagira abazadde abakaayanira omwana okugenda mu kifo kya Gavumenti e Wandegeya gye bakeberera endagabutonde, ekintu kye baakola.\nOmulamuzi bwe yabadde tannaba kwanjula byavudde mu kukebera endaga butonde, yasoose kuyisa kiragiro ekiwa omuserikale wa poliisi y’e Mubende avunaanyizibwa ku nsonga z’abaana, Doreen Mumbere, obuyinza agende e Mityana anone omwana mu kifo gy’abadde akuumirwa.\nOluvannyuma ng’omwana aleeteddwa, omusango gwazzeemu okuwulirwa.\nOmulamuzi yayanjudde ebyavudde mu kukebera endaga butonde nga bissiddwaako omukono gw’omukungu w’ekitongole kya Government Analytical Labaratory Geoffrey, Owen.\nOmulamuzi yategeezezza nti kituufu omwana Biramugisha abadde akaayanirwa wa George Abumukiza ne Juliet Mbabazi.\nYagambye nti ebyavudde kukebera byalaze nti Otim Bosco ne Barbara Atuhairwe tebalina kakwate ku mwana.\nKyokka omulamuzi bwe yabadde asoma ebyavudde mu musaayi, Otim yagezezzaako okukyankalanya kkooti ng’awakanya ebyabadde bisomebwa ekyaleetedde kkooti okuyimiriramu okumala eddakiika 30.\nObwedda akaayana bw’aleekaanira mu bbanga “siyinza kukkiriza by’osoma, kuba luno lukwe lwa kutwala mwana wange. Sijja kubikkiriza, omwana kuba omwana wange”. Otim obwedda bwaleekaanira waggulu.\nGeorge Abumukiza yategeezezza nga bw’agenda ku poliisi okuloopa Otim olw’okumuggyako omwana we ne bategeeza nti yali yamubba bubbi, ekintu ekitabadde kituufu.\nYasiimye kkooti olw’okuvaayo n’eraga ekituufu, kuba abadde akimanyi bulungi nti omwana wuwe ne mukazi we, nga tebamubbangako.\nAbakazi kata balwanire ku poliisi e Kitebi nga bakaayanira omwana\nObutakkaanya buno bwabalukawo nga March 15, 2015, Juliet Nulu Mbabazi omutuuze w’e Kitebi mu Kampala, bwe yalumbibwa omukyala Barbara Atuhairwe eyava e Sheema n’ategeeza nti omwana Mbabazi gwe yali alina (Joyce Biramugisha) nga bwe yali omwana we gwe baali bamubbyeeko.\nAtuhairwe yategeeza nti omwana ono yamuzaala mu December wa 2014, kyokka ne bamumubbako bwe yali agenze e Kabamba e Mubende okumutwalira bba amulabeko. Omwana ono eyali azannya ne banne baamubba era taddangamu kulabikako.\nYategeeza nti muganda we, Florence Tumuhiirwe ye yamukubira essimu nga bwe waliwo omwana gwe yali alabye ng’afaanana owuwe gwe babba, era naye bwe yamutunulako nga ye wuwe.\nWano olutalo werwatandikira ne batandika okusikaasikanya omwana okutuusa abatuuze bwe baatemya ku poliisi y’e Kitebi ne batwalibwa ku poliisi.\nAbatuuze baabulako katono okutwalira amateeka mu ngalo, nga balowooza nti Mbabazi yali yabba omwana wa munne, ekintu ekyazuuse oluvannyuma nti tekyali kituufu.\nKyokka Mbabazi yategeeza ng’omwana ono gwe yali ayita Joyce Biramugisha bwe yali owuwe, era nga yamuzaalira mu ddwaaliro e Kammengo.\nMbabazi eyasooka okusibwa oluvannyuma yayimbulwa, kyokka poliisi omusango n’eragira baguzze e Mubende awagambibwa nti gye gwaddizibwa.\nEyasibibwa ku gw’okubba omwana awangudde\nBatandise okukwata abambula abambadde mmini\nPulezidenti Museveni atuukirizza ekisuubizo kye\nOkusuulirira ekitiibwa kya ggomesi mu Buganda


Bukedde Online - Muka Mugabe bamulemesezza okugenda e South Africa\nMugabe agaanyi okusoma ekiwandiiko ekirekulira...\nOkuva mu 2000, Grace azze yezza ebikumi n’ebikumi bya yiika z’ettaka eryagobwako Abazungu.\nMUKYALA wa Mugabe gakyamwesibye e Namibia gy’ali. Entegeka z’okusala ensalo ayingire South Africa zikyagaaniddwa ekyongedde okumutunduzza omutima wamu n’abaana be abasatu be yadduse nabo.\nGrace Mugabe 52, mu kudduka ekibabu ekiri e Zimbabwe yasoose kugezaako kuyingira South Africa wabula ne bamutegeeza nti ensonga ze zikyetaaga okwetegerezebwa abakulu mu gavumenti kubanga si muntu wa bulijjo.\nBaamuwadde amagezi asooke yeewogome e Namibia nga bwe bakola ku nsonga ze kyokka ensonda mu gavumenti ya South Africa zaategeezezza bannamawulire e South Africa nti baabadde batwaliriza budde kubanga tebandyagadde kweriraanya mukazi oyo.\nKu makya g’Olwokuna, emikutu gy’amawulire egy’enjawulo e South Africa gyategeezezza nti Grace yagezezzaako okuddamu okusaba akkirizibwe ave e Namibia ayingire e South Africa wabula era abakulembeze ne bamutegeeza nti ensonga ze zikyeteegerezebwa.\nGrace alina bizinensi n’amayumba agawerako mu South Africa naddala mu kibuga Johannesburg era ebadde nkola ye okwesitula n’abaana be ne bawummulirako e South Africa.\nKigambibwa nti abakulembeze okusimbira ekkuli eky’okuwa omukazi ono obubudamu beesigama ku mivuyo gy’azze akola naddala eky’okukuba omuwala w’e South Africa ayolesa emisono Gabriella Angels 20, gwe yakuba mu August w’omwaka guno bwe yamusanga nga yeerigoosolera ku mutabani we mu kasenge ka wooteeri.\nEbifo ebirala we yandyagadde okuddukira kuliko Dubai gy’alina ekizimbe wabula nayo tebinnayitamu.\nBatabani ba Mugabe ku mukolo ogumu.\nGrace 'Gucci' Mugabe, mukazi abadde ng’alina bbanka ya ssente awaka mw’atoola n’akola buli kye yali alowoozezzaako mu bulamu.\nAbantu babadde bamanyi bitono ku nsasaanya ye okutuusa jjuuzi bwe yagenyiwaddeko e South Afrika n’apacca modo, Gabriella Engels oluyi era amawulire ago gaatunze nnyo mu South Africa ne baleeta ne bwino mungi ku Grace n’abaana be abali e South Africa.\nOkufaananako nga Munnayuganda, Bad Black bwe yali tannayavuwala ng’akuba abantu n’abasasula, Grace naye yabuuza gwe yakuba ky’ayoya.\nOlupapula lwa The Star e South Africa lwalaga ensaasaanya y’omukyala oyo n’abaanabe ewuniikiriza.\nAbaana, Robert Junior ne Bellarmine Chatunga, bapangisa ennyumba mu kibuga Johannesburg gye basasula ddoola 15000 buli mwezi mu za Uganda 54,000,000/-.\nMu kibuga ky’ekimu ku kyalo Sandton, amawulire ago galaga nti, Grace bwe yanyiiga olw’okumugobera abaana mu nju, n’asalawo abagulire ennyumba mu bitundu ebyo ku doola 3,500,000 mu za Uganda obuwumbi 12 n’obukadde 600.\nGrace eyaddukidde e Namibia okuwona ekibabu ky’okuwamba bba, ayagala kugenda South Afrika wabula eggwanga eryo likyagaanyi okumukkiriza kyandiba nga kyekuusa ku nsonga ng’ezo.\nEnnyumba Grace Mugabe gy’abadde apangisiza batabani be e South Africa.\nKigambibwa nti alina n’amayumba amalala mu kibuga Harare ekya Zimbabwe.\nOkuva mu 2000, Grace azze yezza ebikumi n’ebikumi bya yiika z’ettaka eryagobwako Abazungu. Grace yali muwandiisi wa Mubage n’amwezza mukaziwe omukulu Sally Hayfron ng’afudde.\nBba wa Grace, Stanley Goreraza gw’alinamu omwana omu yasigala ku bitaala nga yemagaza.\nAbadde akozesa n’essente z’ekibiina kya ZANU-PF nga babalirira nti, abadde yaakakiggyamu obukadde bwa doola 26 ng’asinga kuzigulamu bya kwambala, kucakala, kuzimba mbiri n’amayumba mu mawanga ag’enjawulo omuli China, Zimbabwe, Malaysia n’amalala.\nMuwalawe, Bona Mugabe yasomeranga mu City University e Hong Kong era nnyina olumu yamukyalirako ne bagendako mu maduuka okugula ku bintu ne bavaayo nga basaasaanyizza ddoola 120,000 mu za Uganda obukadde 432.\nBatabani ba Mugabe, Grace b’azaala. Ku kkono ye Bellarmine Mugabe ne Robert Mugabe Jnr.\nMu 2004, bbanka ya Zimbabwe enkulu yamuwaayo pawundi obukadde butaano yeetereeze.\nBuli w’agenda ab’amawulire babadde bamugoberera nnyo era olumu yakuba omukubi w’ebifaananyi, Richard Jones e Hong Kong mu 2009 ekikonde, empeta ze yali ayambadde ne zimuleetako ebisago kyokka China eyalina okumuvunaana teyakikola olw’okuba mukazi wa mukulembeze wa ggwanga.\nYeezimbidde amasomero ag’ebbeeyi omuli Mazoe High School ne Grace’s Amai High School ng’eryo yategeeza nga bw’alizimbidde abantu ba bulijjo kyokka ng’olina kusasula ddoola 3,500 ttaamu, mu za Uganda 12,600,000/- Abadde atandise okuzimba yunivasite n’eddwaaliro.\nAlina ffaamu y’ente, ekyuma ky’amata nga kino kikye ne Mugabe era kigambibwa nti kye kisinga okuba ku mulembe mu mawanga g’amaserengeta ga Africa.\nEngeri muka Mugabe gy’abadde acanga abasajja 6: Kuliko minisita ne Gavana wa Bbanka Enkulu\nEngeri omumyuka wa Mugabe owookubiri gye yakwatiddwaamu


Bukedde Online - Muhammad Nsereko agenze ewa Museveni ku nsonga z'omumyuka wa Sipiika\nOmukazi olufunye omusajja omupya ne batta...\nENKAMBI ya Muhammad Nsereko n’eya Jacob Oulanyah zonna ziwera nti singa akalulu ak’omumyuka wa Sipiika kakwatibwa olwaleero, buli ludda luwangulira waggulu. Aba Oulanyah bagamba nti singa akalulu kakubwa kati, Oulanyah awangulira waggulu n’obululu obuli wakati wa 250 ne 300 ku babaka abasoba mu 450 aba Palamenti empya.\nKyokka ab’enkambi ya Nsereko bagamba obuwanguzi bwabwe, nti we bwazibidde eggulo ku Lwokubiri ng’ababaka abasoba mu 280 bamaze okukakasa nti akalulu kaabwe ka Nsereko, tebayinza kuwa Oulanyah kalulu kuwa Sipiiika Rebeca Kadaga ‘Situleesi’.\nNsereko yasisinkanye ababaka abali mu ttiimu ye eya bakakuyege eggulo ku Palamenti okwongera okuttaanya enteekateeka ez’okukunga ababaka okumuwagira ku kifo ky’omumyuka wa Sipiika ky’avuganyako ne Oulanyah eyasimbiddwaawo ekibiina kya NRM.\nBino biddiridde Nsereko (talina kibiina) okusisinkana Pulezidenti Museveni mu maka g’Obwapulezidenti e Ntebe , n’agaana okuva mu lwokaano nga Pulezidenti bwe yabadde amusabye ku lw’obulungi bw’ekibiina kya NRM.\nWabula Nsereko yategeezezza Pulezidenti nti tasobola kulekera Oulanyah kubanga bombi , balina ebigendererwa n’endowooza z’ebyobufuzi za njawulo. Omu ku bakakuyege ba Nsereko, Latif Ssebaggala yategeezezza nti nti we bwazibidde eggulo ng’ababaka abakakasizza okuwa Nsereko akalulu basoba mu 280 ku babaka abasoba 450 aba Palamenti empya.\n“Tulina ababaka abasoba mu 60 okuva mu bitundu eby’obukiikakkono, ababaka nga 90 okuva mu Buganda, ababaka 72 okuva mu bitundu eby’obugwanjubwa n’ababaka nga 80 okuva mu bitundu eby’obuvanjuba”, Ssebaggala bwe yategeezezza Wabula Omubaka Godfrey Kiwanda Ssuubi ow’enkambi ya Oulanyah yategeezezza Bukedde eggulo nti Ssaabawandiisi wa NRM, Justine Kasule Lumumba nga y’akulira kampeyini za Oulanyah yatuuzizza olukuhhaana lwa bakakuyege abasoba mu 100 ne bateesa ku ngeri y’okuyiggira Oulanyah akalulu.\nKiwanda yagambtye nti akafubo kano keetabiddwaamu abaabadde mu nkambi ya Kadaga nga bakulirwa Isaac Musumba n’ababadde mu nkambi ya Oulanyah nga bakulirwa ye (Kiwanda) era bakkaanyizza okukolelra awamu. Yagasseeko nti ne ssentebe wa NRM , Pulezidenti Museveni tatudde, yasisinkanye ababaka abatalina kibiina era baamukakasizza nti baakuwagira Oulanyah ku bumyuka bwa Sipiika. Yagambye nti singa balonda olwaleero Oulanyah awagula n’obululu kumpi 300


Bukedde Online - Poliisi erabudde bannannyini loogi ng'abayizi badda ku masomero\nPoliisi erabudde bannannyini loogi ng'abayizi badda ku masomero\nOluguudo luggye Bp. Kaggwa mu mbeera\nAb'ettima balumbye abafumbo mu nnimiro emi...\nPOLIISI erabudde bannannyini loogi ne wooteeri beegendereze abantu be basuza mu kiseera ng’abaana badda ku masomero nti gwe banaasanga ng’asuzizza bassedduvutto n’abayizi, agenda kukangavvulwa.\nOmuyizi nga yeetisse ebintu bye mu Kampala eggulo adda ku ssomero.\nOmwogezi wa poliisi mu Kampala n’emiriraano, Emilian Kayima yategeezezza nti, bassedduvutto bangi mu kiseera abayizi we baddira mu masomero abababuzaabuza ne babatega obusente n’okubasiiga endwadde.\nYagambye nti poliisi egenda kukola ekikwekweto era gwe banaakwata ng’alina omuyizi mu loogi oba wooteeri, ne nnyiniyo ajja kuggulwako emisango.\nMu ngeri y’emu, abazadde n’abasuubuzi balaze obwennyamivu olw’ebintu ebirinnye ebbeeyi. Robinah Nankya eyasangiddwa ng’azza omwana ku ssomero yagambye nti ebitabo, empapula, n’eby’essomero ebirala byeyongeddemu ssente era bingi tabiguze.\nAbazadde abalala beemulugunyizza ku bintu ebingi amasomero bye gasaba nga n’ebimu abasomesa be babyesigaliza.\nOmuvubuka eyafeze abantu 1,000 bamukwatidde Kanyanya\nOmunigeria eyakwatiddwa ku bya kkampuni y'obufere ayogedde.


POLIISI e Kyotera ekutte abeeyita abasawo b’ekinnnasi abafere ku bigambibwa nti balina omukyala Faridah Nansubuga 37, gwe baafeze ne bamunyaga obukadde 15.\nAbakwate kuliko Hakim Walukagga eyeeyita Jjajja Kkuboggazi , Musaazi eyeeyita Jjajja Musambwa n’omulala eyeeyita Jjajja Bamweyana so ng’abalala okuli ssaalongo Buulu Ntege ow’e Kibonzi-Nabigasa eyasendasenda omukyala ono okumutuusa ku banne, baliira ku nsiko.\nNansubuga yagambye nti yalina ekirabo ky’emmere ekyamaanyi mu kabuga k’e Kiwangala mu disitulikiti y’e Lwengo akayitibwa Allahu Akbar Hallal Hotel. Omu ku bafere ayitibwa ssaalongo Buulu Ntege yasooka kubeera kasitoma we nnyo ne yeefuula mukwano gwe ng’amuwa amagezi okubaako gye yeetambulira ayongere okufuna ssente.\n‘OMUFERE ANSENDASENDA’ Nansubuga yagambye nti Ntege yatandika na kumuwola ssente naye n’amwesiga. Ntege yamunnyonnyola nti ye okubeera ne ssente yasooka kwetambulirako n’atta emikago n’emisambwa.\nYagambye nti Ntege yamupererza okumala ebbanga ekyavaamu n’akkiriza amutwale. Baagenda e Namiryango mu ggombolola y’e Nabigasa e Kyotera gye yamugamba nti gy’alinnyira olusozi okwali ebiyinja ebinene.\n“Baatandika okunkolako emikolo kyokka ne bandagira nsooke ndeete obukadde 15 bankolere ku nsonga zange,” Nansubuga bwe yayongeddeko. Yagambye nti ‘emisambwa yasooka kugisaba obukadde 50 ne bamutegeeza nti obusente butono baagala bamuwe obukadde nga 500 agende yeeyagale.\nKyazuuliddwa nti omu ku bano y’abadde yeekweka emabega w’ejjinja n’ayogera ng’omusambwa alowoozese gwe baba baleese okufera mbu musambwa gwe gwogedde! Nansubuga yannyonnyodde nti Ntege yamuteeka ku puleesa n’amugamba anoonye ssente ze bamusabye okukkakkana ng’atunze amaka ge ku bukadde 9, ekibanja kye n’okwewola ssente mu bbanka asobole okuweza ensimbi ezaamusabibwa.\nBAMUWA ENNAKU Z’OKUGAGGAWALA\nYategeezezza nti baamuwa ennaku mw’alina okuddirayo afune obugagga bwe mu nsawo gye baamutuma ne bamukuutira obutabaako muntu gw’abitegeezaako.\nBaamutambuza okumala akaseera era ekyasembyeyo ng’alaba bigaanyi baamukubira essimu ne bamutegeeza nti kati emisambwa gikkirizza okumuwa obugagga ne bamusaba abaweereze akakadde k’ensimbi akalala bagule ente eyookubaaga, agendeyo ku lusozi yekka naye kye yakola.\nOluvannyuma lw’okumuyisa mu mitendera gyonna,omu ku bo gwe yagambye nti ye Musaazi n’amugamba nti emisambwa gyagala asooke yeegatte naye olwo byonna biggwe.\nYalumiriza nti waaliwo omupango gw’okumuttira mu nsiko ku lusozi luno. Nansubuga yagambye nti yeesimattudde ku musamize n’adduka olwo n’abafere ne balinnya mmotoka ne badduka kyokka ne yeetegerezaako omu ayitibwa Hakim Walukagga nga naye yamulabanga nga kasitooma ku wooteeri ye.\nEnsonga yazitutte ku poliisi eyasitukiddemu n’ekwata Walukagga ne Musaazi ate omulala eyeeyitajjajja Bamweyana n’emukwatwa nga yeefudde azze okweyimirira banne.Ssaalongo Buulu Ntege n’abalala bakyanoonyezebwa.\nAbatuuze ababeera okumpi n’ekifo kino baagambye nti tebawulirangako musambwa gwonna mu kyo naye bazze bawulira abantu ab’enjawulo abakukkuluma nti bababbyeeko ssente zaabwe.\nOmuduumizi wa poliisi mu Kyotera, Abbey Ngwiire yategeezezza nti abakwate bagguddwaako ogw’obufere n’obubbi era bagenda kutwalibwa mu kkooti bavunaanibwe ng’okunoonyereza bwe kugenda mu maaso.


GIWUNYE! Yiino emmundu eyakozeseddwa okulumba Gen Katumba, okutta muwala we Brenda ne ddereeva Haruna, abyekwatiddemu - The Bridge Uganda\nKyaddaki emmundu eyakozeseddwa okulumba eyali omuddumizi w’amagye mu ggwanga Gen. Katumba Wamala ezuuliddwa, ekyongedde okuwa essuubi okuzuula abatemu.\nGen. Katumba yalumbiddwa abatemu ku Lwokubiri ku makya nga 1, June, 2021, e Kisaasi ku luguudo lwe Kisota era muwala we Brenda Nantongo yattiddwa ne ddereeva we Haruna Kayondo.\nGen. Katumba wadde yasimatuse okuttibwa, yakubiddwa amasasi mu mikono ate omukuumi we Sgt. Khalid Koboyoit teyafunye buzibu bwonna.\nWabula ssentebe w’ekibiina ki National Resistance Movement (NRM) era omukulembeze w’eggwanga lino Yoweri Kaguta Museveni agumizza eggwanga ku ky’okunoonya abatemu abaakoze obulumbaganyi ku Gen. Katumba\nUgandan socialite Zari Hassan named Tanzania Tourism Ambassador


Ebyobulamu | Dembe FM 90.4 - Part 12\n52 bafa pneumonia buli lunaku\nAbaana 52 beebafa obulwadde bwa Pneumonia buli lunaku mu Uganda. Bino biri mu alipoota efulumiziddwa ekibiina ky’amawanga amagatte ekikolwa ku nsonga z’abaana ekya UNICEF Ku Pneumonia,kuddako musujja gwa nsiri, kiddukano n’endwadde endala ng’ebiwuka omuli ne siriimu Akola ku by’amawulire mu kibiina kino Jaya Murthy ategeezezza […]\nAbasawo batono mu malwaliro-Nambooze\nOmubaka wa Munisipaali ye Mukono Betty Nambooze alaze okutya olw’omuwendo gwabasawo abatono mu ddwaliro lya gavumenti mu kitundukye. Nambooze ategezezza nti newankubadde bateeka gavumenti ku nninga okwongera ku basawo mu gwanga, yo e Mukono baweebwa abasawo babiri bokka okuyamba ku baaliwo ekintu ekyobulabe mu kitundu […]\nOkulwanyisa ekilwadde kya Sickle cell\nEbibiina byobwanakyewa bibakanye ne kawefube w’okusomesa bannayuganda bonna okwetolola eggwanga ku kirwadde kya Sickle cell. Ssabawandiisi w’ekibiina ekirwanyisa obulwadde buno okuva mu Amerika ekya Uganda American Sickle cell Rescue Fund Dr. Shalif Tusubira ategezezza nga omwana omu ku buli kkumi abazalibwa bw’aba alina akawuka ka […]\nBannayuganda balabuddwa ku malwaliro ga gavumenti\nBannayuganda bonna balabuddwa okweyuna amalwaliro ga gavumenti mu kwekebeza siriimu. Akulira okunonyereza ku kitongole ku ttendekero ly’e Makerere ekya Walter Reed Project Doctor Francis Kiweewa ategezezza nga ebyuma ebisinga mu malwaliro g’obwananyini bwebizuula akawuka kano nga ebbanga liyiseko sso nga ebya gavumenti bikazulirawo. Dr Kiweewa […]\nAbakugu balabudde ku mmere\nAbakugu mu by’endiisa balabudde nti okulya emmere y’empeke etaterekeddwa bulungi bwekiyinza okuvaako endwadde ya kkookolo. Okulabula kuno kukoleddwa akulira ekitongole ky’ebyemmere mu nsi yonna mu bukiika kkono bw’eggwanga Mary Stella Mavenjina ategezezza nga empeke eziterekeddwa obubi zifuna ekirungo ky’obutwa nga kyabulabe nyo eri obulamu bw’omuntu. […]\nBannayuganda abalwadde b’emitwe bandifuna ku buwerero\nBannayuganda abalwadde b’emitwe bandifuna ku buwerero oluvanyuma lw’ebbago ly’etteeka ku balwadde b’emitwe okwanjibwa mu palamenti wiiki ewedde. Minisita omubeezi ow’obujanjabi obusokerwako Dr Chris Baryomunsi agamba nga limaze okufuuza etteeka, obujanjabi bw’abalwadde bn’emitwe bwakubeera bwangu kwetuusako.\nAb’ekitongole ky’ebyobulamu mu nsi yonna bogede ku eboola\nAb’ekitongole ky’ebyobulamu mu nsi yonna bategezezza nga bwebafunye eky’okuyiga oluvanyuma lw’ekirwadde kya Ebola okulumba amawanga agamu naddala mu Africa. Ebola yalumba Africa mu mwezi ogwokusatu omwaka oguwedde n’atirimbula abantu abasoba mu mutwalo okusinga mu ggwanga lya Guinea, Sierra Leone ne Liberia. Bingi ebikoleddwa okulwanyisa ekirwadde […]\nEnsimbi obukadde 2 zaabuzibwaawo\nAkakiiko ka palamenti akanonyereza ku nsimbi z’omuwi w’omusolo kakunyizza abakulu okuva mu minisitule y’ebyobulamu ku nsimbi eziweza obuwumbi 2 ezaawebwa abasawo ng’ensako. Okusinziira ku alipoota okuva eri ssababazi w’ebitabo bya gavumenti, ensimbi zino zaweebwa abasawo kyokka nezitassibwa mu mbalirira yaabwe Ng’alabiseeko mu kakiiko kano, omuwandiisi […]\nTeri kuwa baana nyanto- Mexico\nGavumenti y’eggwanga lya Mexico eweze amata g’abaana abawere agatundibwa mu malwaliro okusobola okutumbula enkola y’abamaama okuyonsa abaana baabwe. Kati okufuna amata gano agaba gatabuddwamu ebirungo by’abaana omusawo alina kusooka kukakasa nti ddala tolina mabeere okugagula mu maduuka. Abakyala mu ggwanga lino batono abaagala […]\nBafunye ebyuuma by’amannyo\nEddwaliro lye Masaka lifunye ebyuma ebiyamba mu kujjanjaba amannyo okuva mu yunivasite ye Lahore esangibwa mu Pakistan SSenkulu w’ettendekero lino Prof. Awais Raoof agambye nti bakyalako mu ddwaliro lino emyezi esatu emabega nebalaba nti teryalina byuuma bituufu. Eyakulembeddemu enteekateeka y’okuleeta ebyuma bino Dr Muhamad Mpeza […]


Bukedde Online - Biibino ebibuuzo ebisigadde mu ddiiro ku bya Trump ne Kim\nKim owa Korea olumaze okusisinkana Trump...\nKim ne Trump nga basisinkanye\n1 Kiki Trump kye yafunye era biki bye yakkirizza okufiirwa?\nTrump yasiize ekifaananyi eri ensi nti atonzeewo enkolagana ennungi eri Kim n’obwasseruganda obuyinza okumukkirizisa okukomya okuweesa eby’okulwanyisa bya nukiriya.\n“Anneesiga era nsuubira nti ddala kino kituufu era kyekyo ky’ali” bino Trump yabitegeezezza omukutu gwa ABC News nga bw’anyeenya omutwe mu ngeri ey’okukakasa era n’akiddinganga nti, “Ndowooza nti anneesiga anzikiririzaamu era nange mmwesiga.\nEnsisinkano ya Trump ne Kim bw’evaamu ebibala ebirungi, North Korea n’ekomya okuweesa eby’okulwanyisa bya nukiriya, kibeera kiwadde Trump enkizo era kiteekebwe kumpi mu byafaayo ebyabapulezidenti abaavaako nga Richard Nixon ne Ronald Reagan nti singa yaliwo tebandifunye bizibu ebyatuukawo.\n2 Ensisinkano we yaggweeredde, Trump yasigadde ludda wa?\nTrump ne Kim buli omu yafunye ky’ayagala bw’otunuulira oludda lw’okukuba Pokopoko ne beekubya n’ebifaananyi nga bali wamu.\nGuno gusobola okubeera omulundi bombi lwe baasinze okulabika ku TV kubanga ensi yonna yabadde etaddeko okulaba ekigenda mu maaso. Era Trump n’afuna omukisa ensi n’eraba Kim ng’amutendereza olw’amaanyi gaataddemu okulaba ng’esisinkano eno ebeerawo.\n“Tewali yali atuuse ku kino kye ntuuseeko, sisuubira nti waliwo pulezidenti wa Amerika abantu gwe baali bataddemu obwesige nga bwendi kati,” bino yabyogedde nga yeegeraageranya ku bapulezidenti ba Amerika abaamusooka.\nAbabala ebyobufuzi bagamba nti kino Trump ayinza okukikoseza okusinziirako okusaba akalulu mu kulonda ababaka okugenda okubeerawo kwe bayita ‘Mid Term elections’\n3 Kiki ddala kye kitegeeza okukomya okukola nyukiriya?\nEnsisinkano eno yataddewo embeera nti okukuubagana okubaddewa wakati wa Amerika ne Korea kugenda kukendeera.\nAmerika egamba nti kino kiri mu ggiraasi, ensisinkano ke yawedde Korea erina okwesonyiwa ebya nukiriya.\nEkyennyamiza tekinnaba kubeera kitangaavu oba ddala enjuyi zombi zitambulira ku kukkiriziganya kwekumu kubanga emitendera gikyali mingi egirina okuyitibwamu okulaba nga ddala bakomya okukola nukiriya.\n“Ffenna tukyakanudde amaaso ku biriwo naye emirembe kye kikulu naddala mu mbeera ng’eno,” Trump bwe yaggumizza.\n4 Kiki ekiddako ku magye ga Amerika agali e South Korea?\nTrump yalagidde okutendekebwa kw’amagye gano okubadde kugenda mu maaso kuyimirizibwe mbagirawo, kubanga bwe bagenda mu maaso babeera ng’abasomooza North Korea ate gye babadde nayo mu nteeseganya.\nAbamerika naddala Congress kino tekyabasanyudde kubanga emirundi mingi Trump abadde awakanya okuteeka amagye ga Amerika ebweru w’eggwanga.\nAmerika okusindika amagye gaayo kibeera kitegeeza kulwana naye kati bw’agayimiriza okukola ekyagatwala mu South Korea abeera ng’agalagidde gatuule ku mmeeza gateese!\nEra kiwa China amaanyi kubanga eruubirira kusukkuluma ku Amerika mu kitundu kya Pacifi c awabadde amagye gaayo okumala ebbanga.\n5 Kiki ekiddako?\nEbigenda okukolebwa mu myezi egiddako bye bigenda okulaga oba ddala ensisinkano eno kituufu esobola okumalawo obunkenke wakati wa North Korea ne Amerika oba yayambye Korea kunafuya nteekateeka za Amerika mu kuteesa n’amawanga amalala.\nTrump ng’ali e Singapore yakakasizza nti okusinziira ku bye yayogedde ne Kim alabika akakasa nga mwetegefu okuva ku by’okukola nukiriya. Kino kinaatuukirira!


Ebitufaako >> Obuwangwa , Ennono, Obulombolombo N’empisa Mu Kika Ky’enjovu\n1. Enkola enegobererwaanga mu kika (Policy)\nMukalo n’abakulembeze aba buli mutendera mu kika ky’enjovu kinabakakatangaako okukuuma, okutaasa, okunyweeza, okunnyikiza, okubunyisa, okulandiza n’okutumbula ennono n’obuwangwa bw’Abaganda wamu n’empisa n’obulombolombo bw’ekika mu bazzukulu baabwe. Enkola eno enezingirangaamu ebiti bino:\n Okuwagira, okugondera, n’okuwa ekitiibwa Ssabasajja Kabaka nga ye Ssabataka akulira abataka bonna mu Buganda era nga ye ke kasolya k’obuwangwa n’ennono mu Buganda era nga ye y’entabiro y’ebika by’Abaganda.\n Okukuuma, okulwaanirira n’okutaasa obuwangwa n’ennono wamu n’empisa ennungi n’obulombolombo mu kika.\n Okwegatta ku bika By’abaganda ebirala okukuuma, okulwaanirira, okutaasa, n’okunnyikiza obuwangwa n’ennono n’ebigenderako ng’empisa ennungi n’obulombolombo.\n Okukubiriza abaana n’abazzukulu okugoberera n’okugondera ennono yaabwe n’obuwangwa bwaabwe.\n Okusiga empisa ey’okugondera obukulembeze mu kika.\n Okulwaanyisa okuyingiza mu kika empisa engwiira wamu n’okutabika eby’obufuzi n’enzikiriza ez’enjawulo ez’emyooyo, kazibe ngwiira oba nnansi.\n Okunyweeza n’okunnyikiza obuwangwa n’ennono mu buli mukolo ogw’ekika mu mpya, mu nyiriri, mu mituba, mu masiga ne mu kasolya.\n Okusomesa, okugunjula n’okwagazisa abaana abato n’abavubuse obuwangwa n’ennono mu Buganda n’ebweeru waayo.\n Okumerengula empisa embi, obulombolombo obubi n’effugabbi ebi sobola okwerimbika mu bulombolombo, obuwangwa n’ennono ne bizza ekika emabega.\n Okulongoosa mu mpisa n’obulombolombo ebigobererwa mu kika biryooke bitukane bulungi n’obuwangwa n’ennono ebituufu.\n Okukuuma, okutaasa n’okutumbula ebifo by’obuwangwa n’ennono mu kika.\n Okukolagana n’omuntu yenna owa wano mu Buganda oba abeera ebweru wa Buganda ne Uganda, oba n’ekibina kyonna ekya wano mu Buganda oba eky’ebweru wa Buganda ne Uganda, okukuuma, okutaasa, okunyweeza, okunnyikiza, okubunyisa, okulandiza n’okutumbula ennono n’obuwangwa mu kika ne mu Buganda okutwaalira awamu.\nAbeddira enjovu ng’Abaganda banagobereraanga empisa y’Abaganda bonna awamu ekwaata ku buwangwa n’ennono. Ebinayawukanaanga binabaanga\nebyo byokka ebikwaata ku kika kyaabwe ebitafaanana na bya bika birala.\nEnkola eno essiddwawo enegobererwaanga, enegonderwaanga era enesibwangaamu ekitiibwa buli y’eddira enjovu. Eyeddira enjovu yenna atabeenga mumativu ku nkola eno, oba oyo anabaanga n’okwemulugunya ku nkola eno, anaweebwaanga omukisa okubaako ky’agamba ng’ayita mu mitendera egifuga ekika.\n2. Okuzaala n’okutuuma omwaana erinnya\nOmwaana omulenzi oba omusajja eyeddira enjovu anatuukirizaanga empisa n’obulombolombo ebigobererwa mu maka oba mu luggya ne mu lunyiriri mw’azaalibwa bwanabaanga azadde omwaana. Mu kino anagobereraanga amagezi agamuweereddwa kitaawe.\nJjajja omusajja ow’omwaana azaaliddwa anatuukirizaanga empisa n’obulombolombo ebigobererwa mu maka ge oba luggya oba mu lunyiriri mw’asibuka. Anavunanyizibwaanga okuwa mutabani we amagezi ku nsonga eno n’okulaba ng’amagezi ago gagobererwa.\nOmulenzi oba omusajja kitaawe w’omwaana azaaliddwa omwaana oyo anamuwaanga erinnya ery’ekiseera nga bw’akola entegeka ey’okutwaala omwaana oyo mu bazadde be atuumwe erinnya ery’ekika.\nBunabaanga buvunanyizibwa bwa mulenzi oba omusajja eyeddira enjovu, kitaawe w’omwaana azaaliddwa, okutwaala omwaana azaaliddwa ewa jjajja we omusajja atuumibwe erinnya mu bwaangu nga bwe kisoboka.\nBunabaanga buvunanyizibwa bwa jjajja w’omwaana gw’areteddwa okumutuuma erinnya ery’ekika. Erinnya ly’anatuumanga muzukkulu we ono analiggyaanga mu mannya agatuumibwa mu luggya oba mu lunyiriri mw’asibuka.\nKinakkirizibwaanga jjajja w’omwaana omukazi aludde mu maka era amanyi ennyo ebifa ku kika okulondera muzzukulu we erinnya.\nJjajja w’omwaana azaaliddwa mu kika anabaanga n’obuvunanyizibwa okwebaza mutabani we ne mukamwaana we mu ngeri ey’enjawulo olw’okwongera ku bungi bw’abazzukulu ba Mukalo.\nMangu ng’okutuuma omwaana erinnya kuwedde, kitaawe w’omwaana anamuwandiisaanga ew’omukulu w’oluggya oba ow’olunyiriri.\nJjaja w’omwaana aweereddwa erinnya ly’ekika anakakasaanga mu bwangu nti muzzukulu we awandiikiddwa mu kitabo ky’oluggya oba eky’olunyiriri.\nObuvunanyizibwa bwa jjajja w’omwaana ne kitaawe w’omwaana ku kutuukiriza eby’etaagisa mu maka, mu luggya ne mu lunyiriri tebikomeenga ku kutuuma linnya kyokka, wabula bunabaangawo buli bbanga lyonna okutuusa ng’omwaana oyo awasizza oba afumbiddwa.\nOmwaana omulenzi oba omusajja atatuukirizeenga ebyo ebirambikiddwa mu buvunanyizibwa bwe anavunanibwaanga nga kyewaggula mu luggya oba mu lunyiriri mw’asibuka era anakangavulwaanga ng’embuga bw’enebaanga esazeewo.\n3. Obuzadde n’obuvunanyizibwa bwaabwo\nObuzadde bunabaanga buvunanyizibwa. Obuvunanyizibwa buno bunetololeenga nnyo ku kitaawe w’omwaana ne nnyina. Abazadde bombi banavunazibwaanga okulabirira obulungi n’okugunjula omwaana waabwe mu mpisa ennungi ezegombebwa buli muntu. Mu ddimu lino banayambibwangaako jjajja w’omwaana ne ssenga w’omwaana.\n3.1 Taata w’omwaana\nOmuzadde ono anabaanga n’obuvunanyizibwa buno:\n Okulabirira omwaana mu bulamu bwe n’eby’etaago bye.\n Okuyingiza omwaana mu kika nga muno mwemuli okumutuma erinnya, okumuwandiisa mu kika, nokutuukiriza obuvunanyizibwa bwonna obukwaata ku kuzaala omwaana mu kika.\n Okutuuza omwaana we buli kakedde n’amuyigiriza ebifa mu kika kye\n Okukakasa nti omwaana ebimusomesebwa abisaako omulaka\n Okwegatta ne maama w’omwaana okuweerera n’okusomesa omwaana waabwe\n Okukkanya ne maama w’omwaana okuweerezaanga omwaana mu biseera ebigere mu bajjajja be, mu bassenga be oba mu bakojja be okunyweeza oluganda n’okugunjula.\n Okulaga omwaana omukulu w’oluggya n’ow’olunyiriri.\n Okutwaalaanga omwaana we mu nnyimbe buli lwe kinabaanga kisobose.\n Okutwaalanga omwaana we ku mikolo gy’ekika buli lwe kinabaanga kisobose.\n Okulaga omwaana abantu b’ekika kye mu kitundu n’awalala.\n Okubulirira omwaana we okuba omwesigwa, omuwulize, era omwetowaze.\n3.2 Maama w’omwaana\nObuvunanyizibwa bwa maama bunabaanga buno:\n Okugunjula omwaana mu mpisa ennungi ez’Abaganda\n Okubulirira omwaana mu bintu by’ensi naddala endwaadde n’obufumbo.\n Okusomesa omwaana amagezi ng’ayita mu nnyimba n’engero\n Okwegatta ne taata w’omwaana okuweerera n’okusomesa omwaana waabwe\n Okukakasa nti omwaana akozesa bulungi obudde bwe\n Okuyigiriza omwaana emirimu egy’awaka n’egyo egiyinza okugasa omwaana mu maaso.\n Okussanga ekimu ne taata w’omwaana okuweerezaanga mu biseera ebigere mu bajjajja be mu bassenga be ne mu bakojja be okunyweeza oluganda n’okugunjula.\n Okussaayo omwooyo ku bifa mu kika mw’azaala omwaana era n’okubisomesa omwaana we.\n Okweyambisa omuntu yenna ow’obuvunanyizibwa okusomesa n’okugunjula omwaana.\n3.3 Jjajja w’omwaana\nJjajja w’omwaana omulenzi anaabaanga n’omulimu omukulu ogw’okutendeka muzzikulu we mu by’amaka n’obufumbo. Omulimu omulala gunaabaanga gwa kukulembera muzzukulu mu kwanjula n’okuwasa wamu n’okuleeta omwaana azaliddwa muzzukulu we mu bakadde be.\nJjajja w’omwaana omuwala omulimu gwe omukulu kunabaanga kubulirira muzzukulu we mu mpisa eziyisibwa omukazi Omuganda. Omulimu omulala gunabaanga gwa kuwerekera muzzukulu we mu mikolo egigendera ku kwanjula n’okufumbirwa nga yegasse wamu ne ssenga w’omwaana.\nJjajja w’omwaana omulenzi bw’atabeengawo, taata w’omwaana omulenzi analabaanga ow’oluganda mu luggya oba mu lunnyiriri n’amuttika omulimu ogwandikoleddwa jjajja. Kino bwe kinabaanga tekisobose, taata w’omwaana analoondanga ow’omukwaano oba ow’omukago omwesigwa ennyo nakola omulimu guno.\nMu ngeri y’emu, jjajja w’omwaana omuwala bw’atabeengawo, maama w’omwaana analabaanga omukazi omukulu ku kyaalo oba okuva awalala, ate nga wa mmizi, nakola omulimu ogwandikoleddwa jjajja w’omwaana.\n3.4 Ssenga w’omwaana omuwala\nSsenga, nga ye mwannyina wa kitaawe w’omwaana, anabaanga n’obuvunanyizibwa bw’amaanyi okutendeka omwaana wa mwannyina omuwala mu mbeera z’obufumbo n’ez’amaka. Okutuukiriza obuvunanyizibwa buno, anakolaanga bino ebikulu:\n Okukolagana obulungi me mulamu we, kazaalamwaana, okuteekawo entegeka ezisobozesa ssenga okutuukiriza obuvunanyizibwa bwe ku muwala we.\n Okusomesa omwaana wa mwannyina ebigambo byonna ebikwaata ku by’ekikazi n’ebyenkula y’abantu (women and gender issues).\n Okukola kyonna ekisoboka omwaana wa mwannyinaobutadiba era n’okunywerera mu bufumbo.\n Okukola nga kayungirizi wakati w’abakulu b’enjuyi zombie.\n Okumulungula ebizibu ebiba bibaluseewo wakati w’abaana.\n Okubulirira omwaana wa mwannyina okwekuuma n’okwewala endwadde.\n Okubangula omwaana wa mwannyina mu by’obufumbo n’okutereeza amaka.\n Okukulembera ensonga zonna ezikwaatagana ku kufumbirwa kw’omwaana wa mwannyina, muno nga mwemuli okuteekateeka okwanjula, okuva awaka n’okugenda mu bufumbo, okuzza omuzigo n’okufumba ekijjulo ekisooka mu bufumbo.\n Okuloondoola enneyisa y’omwaana wa mwannyina mu ddya.\n3.5 Kojja w’omwaana omulenzi\nKojja w’omulenzi aneyambisaanga omukisa gw’alina nti mutabani we amweyabiza okubangula omwaana wa mwannyina mu bigambo byonna eby’ekuusa ku mbeera y’ekisajja. Mu kkatala lino anakolerangaamu bino:\n Okunnyonnyola mutabani we enkula n’enkyuukakyuuka y’omubiri wamu n’embeera y’ekisajja mu nkula ne mu nkyuukakyuuka ez’enjawulo ezibaawo.\n Okubulirira mutabani we okwekuuma n’okwewala endwadde eziva mu kwejaajaamya.\n Okubulirira mutabani we by’obufumbo n’enfuga y’amaka.\n Okuyamba mutabani we ngeri ezitali zimu ezikwaatagana n’obulamu n’obufumbo bwe.\n4. Okuzaalibwa n’obwa Nnakazadde\nEkika ky’enjovu kinatambuliraanga wamu n’ebika by’Abaganda mu kukuuma n’okunyweeza empisa n’obulombolombo eby’obuwangwa n’ennono mu kuzaalibwa n’obwa nnakazadde naddala ebikwaata ku kitiibwa ky’abazadde ne ku mizizo egogendera ku buko.\nOmwaana yenna ey’eddira enjovu anavunanyizibwaanga okuwa bakadde be ab’emitendera egy’enjawulo ekitiibwa n’okugoberera emizizo gy’obuko.\nBano wammanga banabaanga bazadde:\nJjajja ayinza okwongerwaako ku bazadde naye ye tayingiramu butereevu ng’abo abogeddwaako waggulu kubanga si wa lubu lwaabwe yadde alina emigaso mingi ku bazzukulu.\nEkitiibwa ky’abazadde kinabaanga buli luyi okusinziira ku buzaale bw’omuntu. Omwaana omulenzi anawaanga ekitiibwa abamuzaala n’abo abazaala mukyaala we. N’omuwala anakolaanga bw’atyo ku bazadde be ne ku bazadde abamuzaalira bba. Enkola eno eragiddwa bweti bw’oba oli mulenzi oba muwala:\nOmukadde omusajja azaala mukyaala wo Omukadde omusajja azaala balo.\nOmukadde omukazi azaala mukyaala wo Omukadde omukazi azaala balo\nSsenga wa mukyaala wo Ssenga wa balo.\nKojja wa mukyaala wo Kojja wa balo\nJjajja wa mukyaala wo Jjajja wa balo\nMu buwanga bw’Abaganda abantu ab’okumpi n’abantu abo abogeddwaako nabo baba baluganda eri omwaana.\nObwataata tebukoma ku kitaawe amuzaalira ddala yekka naye buzingiramu baganda ba kitaawe bonna. Baganda ba kitaawe bano babaamu abaana abazaalibwa naye mu kitaabwe n’abo abazaalibwa ba kitaawe abato.\nMu ngeri y’emu maama w’omuntu aba ne baganda be abaana ba kitaawe ne baganda be abaana ba bakitaawe abato.\nSsenga ye mwannyina kitaawe naye alina emirimu mikukuutivu naddala ku mwaana omuwala. Y’akikirira kitaawe w’omwaana ne baganda be. Kino kimufuula omuzadde ow’enjawulo mu bulamu bw’omwaana omuwala.\nKojja w’omwaana yadde mwannyina maama era yandibadde abalira mu ba luganda lwa maama, naye olw’emirimu eminene gy’alina ku mwaana omulenzi afuna ekifo eky’enjawulo.\nWaliwo emizizo wakati w’abazadde n’abaana baabwe, naye emizizo gino gikakata nnyo bwe gituuka ku mwaana omulenzi gy’awaasa n’omwaana omuwala gy’afumbirwa.\n4.3.1 Emizizo wakati w’abaana n’abazadde abasookerwaako\nOmwaana omulenzi oba omuwala tateekwa kusula mu nju y’abazadde be kubanga aba atuuse mu ssa ery’okumanya eby’obufumbo nga mwangu okumalako bakadde be emirembe.\nOmwaana omulenzi oba omuwala tateekwa kunabira mu benseni na mu kiyigo ky’abazadde be.\n4.3.2 Emizizo wakati w’omulenzi ne bakadde ba mukyaala we\nAbakadde ba mukyaala w’omulenzi bakoddomi be. Omulenzi anawaanga nnyo ekitiibwa bazadde be bano. Tewali mizizo gy’amaanyi wakati w’omukadde omusajja azaala omuwala ne mutabani we awasa omuwala. Emizizo giri nnyo wakati w’omulenzi ne mukadde we azaala mukyaala we. Ateekwa okumwewalira ddala.\nBino binabaanga bya muzizo gy’ali ku bazadde bano:\n Okusula mu nnyumba yaabwe\n Okunaabira mu biyigo byaabwe\n Okusaalimbira mu luggya lwaabwe\n Okukwaata ku mukadde omukazi azaala mukyaala we oba okumwesembereza mu ngeri yonna.\n Okulaba mu ntaana y’omukadde omukazi. Yadde omulenzi abaawo mu kukungubaga naye taziika.\nSsenga w’omukyaala n’omulenzi awasa omwaana wa mwannyina tewali mizizo. Mu buwanga bw’Abaganda ssenga oyo abalibwa nga mukyaala we era tamuzira. Kojja w’omukyaala aba nnakazadde era abalibwa mu lubu lw’omukadde omukazi azaala omukyaala. Wakati wa kojja ne mutabani we awasa omwaana wa mwannyina waliwo emizizo. Tasula mu nju y’abaana. Tanaabira mu kiyigo kyaabwe era teyegazaanya mu luggya lwa mutabani we awasa mutabani we awasa omwaana wa mwannyina.\nJjajja w’omukyaala oyo aba mukyaala we. Nolw’ekyo tamulinako muzizo.\n4.3.3 Emizizo wakati w’omuwala ne bakadde ba bba.\nOmuwala afumbiddwa omulenzi ey’eddira enjovu bakadde ba bba anabatwaalanga nga bakoddomi be, era anaabawaanga ekitiibwa kinene ddala. Tewali mizizo gy’amaanyi wakati w’omukadde omukazi azaala bba ne muwala we afumbirwa mutabani we. Emizizo egy’amaanyi giri nnyo wakati w’omuwala ne mukadde we omusajja azaala bba. Ateekwa okumwewalira ddala.\n Okuyita obusimbalala mu luggya lwaabwe\n Okukwaata ku mukadde omusajja azaala bba oba okumwesembereza mu ngeri yonna, okujjako ng’amukwaasa omwaana gw’azadde oba nga bali ku mukolo gw’abalongo.\n Okulaba mu ntaana y’omukadde omusajjai yadde omulenzi abaawo mu kukungubaga naye akoma mu ddiiro mu kufa. Taziika.\nSsenga wa bba abeera muko eri omuwala era ne kojja wa bba bw’atyo. T’aberiranya.\n5. Okuwasa n’okufumbirwa\nOmulenzi oba omusajja eyeddira enjovu anaabanga waddembe okuwasa omuwala oba omukazi bwebasiimaganye okuva mu bika byonna eby’Abaganda okujjako abo abamuzira. Mu bamuzira mwe muli bano:\n Nnyina n’ab’ekika kya nnyina. Kino kitwaalira ob’oluganda lwa nnyina bano:\n Baganda ba nnyina n’abo ab’omuziro gwe\n Abawala abazaalibwa kojja we kubanga ba baba ba maama be ddala era basikira nnyina.\n Baka kitaawe n’ab’oluganda lwa baka kitaawe kubanga n’abo bali mu lubu lwa ba maama be.\n Bannyina bwe beddira ogumu\n Abawala abazaalibwa ssenga we kubanga bano baba bakizibwe be era baba bawala be era bamuyita kojja waabwe.\n Abawala abazaalibwa ow’omukago kubanga nabo baba bannyina.\nOmulenzi oba omusajja eyeddira enjovu anatuukirizaanga empisa n’obulombolombo obuli mu nnono y’okuwasa n’okufumbiriganwa ebigobererwa mu Buganda. Bino binaabaanga bikulu:\n Okukyaalira abazadde b’omuwala n’okwanjulwa\n Okuwaayo omutwaalo oguba gumusaliddwa wamu n’ebirabo ebirala eri abazadde b’omuwala okubebaza okulera n’okukuza muwala waabwe okumutuusa ku ssa w’amulabidde.\n Okukola emikolo gyonna egimwetaagisa okuwasa omuwala gw’asiimye mu nzikiriza ye\n Okuwa abazadde b’omuwala embuzi ssinga omuwala asangibwa nga mberera\n Okukola byonna ebyetagisa ku mukolo gw’okufumba\n Okukola byonna eby’etagisa mu kumala abaana\nOmuwala oba omukazi eyeddira enjovu anaabanga waddembe okufumbirwa omulenzi oba omusajja bwebasiimaganye okuva mu bika byonna eby’Abaganda okujjako abo abamuzira. Mu bamuzira mwe muli bano:\n Kitaawe n’ab’ekika kya kitaawe. Kino kitwaalira ob’oluganda lwa kitaawe bano:\n Baganda ba kitaawe n’ab’enjovu bonna ob’olubu olwo\n Kojja we n’abalenzi abazaalibwa kojja we kubanga baba bakizibwe be era ba baba ba kojja be ddala kubanga basikira kojja we.\n Abalenzi abazaalibwa ssenga we kubanga bano baba baana be era bamuyita maama wabwe kubanga asikira maama waabwe.\n Abalenzi abazaalibwa ow’omukago kubanga bannyina.\nOmuwala oba omukazi eyeddira enjovu anatuukirizaanga empisa n’obulombolombo obuli mu nnono y’okuwasa n’okufumbiriganwa ebigobererwa mu Buganda. Bino binaabaanga bikulu:\n Okwanjulwa omulenzi oba omusajja gw’asiimye eri bazadde be ng’akulemberwa ssenga we.\n Okukola emikolo gyonna egimwetaagisa okufumbirwa omulenzi oba omusajja gw’asiimye mu nzikiriza ye\n Okukola byonna ebyetagisa ku mukolo gw’okufumba ng’akulemberwa ssenga.\nSsenga w’omuwala eyeddira enjovu y’anakulemberaanga ensonga zonna ezikwaatagana n’okufumbirwa kwa muwala we.\n6. Okumala Abaana oba Okwaalula Abalongo\n6.1 Okuzaalibwa kw’abalongo\nOmulenzi ku balongo bw’aba yasoose ne kuddako omuwala abaana babafugika ku kitoke ekisajja kya mbidde kungulu ne bassako ekikazi ki nakitembe ne bateerako olweeza n’ebbombo.\nOmuwala bw’aba yasoose ne kuddako omulenzi, abaana babafugika ku kitooke ekikazi (ekya nakitembe) ne bassaako ekisajja (ekya mbidde) olwo ne bassaako olweeza n’ebbombo. Ow’enjovu azadde abalongo ababika eri bazadde be ab’enjuyi zombi mangu ddala nga bakazaalibwa. Ababikira mu luggya lwa bakadde be. Tayingira mu nnyumba y’abazadde era tayingiriramu ddala okutuusa ng’abalongo bawedde okulamya oba okukuza.\nKitaawe w’abaana (kati Ssalongo) afuna akagoma ok’olugogo n’ageenda ng’akatuzza nga ye ne Nalongo beesibye olweeza n’ebbombo.\nSsalongo ateeka ebibbo bibiri mu ddiiro nga by’okuteekamu ebigali ebireeteddwa abalongo.\nSsalongo ne Nalongo tebaddayo kubuzaganya na bakadde baabwe ab’enjuyi zombi okutuusa ng’abaana bawedde okulamya.\n6.2 Okubika Abalongo\nAbalongo bwe bava ku kaali, Ssalongo abikira ekyaalo mu butongole nti y’azaala abalongo. Kino akikola nga yesibye olweeza n’ebbombo. Bw’ava awo, nageenda abikira kitaawe. Asinziira mu kkubo okubika. Bw’ava eyo, nageenda ew’abazadde ba mukyaala we n’akola ekintu kyekimu.\n6.3 Okuloonda Ssalongo ne Nalongo Abakulu.\nSsalongo omukulu aba muganda wa Ssalongo, naye nga muto mu myaaka okusinga kazaalabaana. Nalongo omukulu ava ku luyi lwa Nalongo. Edda omulimu gw’abano bombi omukulu kwabaanga kulera balongo abakazaalibwa. Omulimu omulala gwabaanga okumala emizizo emingi egyabaanga ku balongo.\n6.4 Embaga y’abalongo oba okumenya olukanda\nKu lunaku olulagaanye, bazadde b’enjuyi zombi bajja mu maka g’abaana baabwe. Nalongo kazaalabaana ne Nalongo omukulu ne bakyaala banne awamu ne balamu be bafumba omuwumbo gw’emmere nga kuliko oluwombo lw’obutiko obubaala n’enkejje. Nnyina wa Ssalongo naye afumba omuwumbo gw’emmere ne nnyina wa Nalongo naye\nbwatyo. Mu mmere eyo efumbiddwa enjuyi essatu mwemuva omuwumbo ogw’omukolo bategeka embaga y’okulammya abaana.\nEssaawa ey,omukolo ng’etuuse, nnyina wa Nalongo yettika omuwumbo gw’emmere ng’ali ne bba. Enjuyi zombi, olwa Ssalongo ne Nalongo, zikung’ana ne zikuba engoma. Oluvanyuma, Nalongo asoosootola emmere n’abalala ne baddako. Emmere yonna egattibwa n’empombo ne zisumululwa, olwo omukolo ow’okukoleza ne gugenda mu maaso. Nnaalongo akolezza ssezaala‘we n’abakulu abalala ob’olubu lwa ssezaala we; ate nnyina wa Ssaalongo n’akoleza Nnaalongo n’aboluyi lwe. Ssaalongo naye n’akoleza abako; ne bataata ab’enjuyi zombi ne bakola bwebatyo.\nEbyo biba bikyageenda mu maaso, omujjwa n’ajja n’alinnya mu mmere eyo; era eby’okulya emmere y’omukolo ne bikoma awo. Omujja emmere agyannula n’agitwaala n’agirya ne bajjwa banne. Abazze ku mukolo bagabulwa oluvannyuma lwa kino, olwo olukanda ne luggwa wamu n’emizizo gyonna egibadde gyawula abaana ne bazadde baabwe.\nAte waliwo enkola endala ey’okulamya oba okwaalula abaana. Mu nkola eno, olukanda lumenyerwa wa kitaawe wa mulenzi kazaala baana. Kwe kugamba embaga y’abalongo ebeera wa jjajja bwe kitaawe wa Ssalongo. Wabula mu maka g’omulenzi kazaala baana wabaayo omukolo ogw’okusiba abalongo bali abawunde. Guno gwe mukolo ogukulembera okumenya olukanda.\nAbalongo bwe bagwa okusibibwa emisana, akawungezi ako Ssalongo ne Nnalongo, ga bali wamu ne Ssalongo ow’omukolo ne Nnalongo ow’omukolo ssaako abasibi b’abalongo, basitula ne taddata nnene okugenda mu maka ga kitaawe wa Ssalongo nga eno engoma bwe ziwuuna nga era bwe bayimba.\nKu ludda lwa kitaawe wa Ssalongo wabeerayo abantu bangi ab’oku kyaalo ne baganda be. Abantu bano basiba olwaayi oba olusanja naye nga lwa ndagala nfumbe ne lusala awatandikira olujja lwa kitaawe wa Ssalongo. Ku lwaayi kuno oba ku bulambe buno, Ssalongo ne Nnalongo n’abaana n’ekibiina ekivudde ewa Ssalongo, nga eno bwe ziwuuna, we basanga ab’ekibiina kya kitaawe wa Ssalongo nga babateeze n’emigo naye nga basirise be cce. Wabula ekibiina kya Ssalongo kiba kyasindiseyo dda omuzira waakyo omulwaanyi akulembere lutalo. Ono omulimu gwe omukulu guba gwa kukweebera n’akutula olwaayi luli nga ab’ekibiina kya kitaawe wa Ssalongo tebategedde. Ekikolwa kino kye kiyitibwa okumenya olukanda.\nNaye ob’oludda lwa taata wa Ssalongo bwe basinza amaanyi mu lutalo luno, ab’ekibiina kya Ssalongo kye baba babasuzizza banunula kinunule, okugeza embugo oba engoma. Ebyo bwe biggwa, abalongo batuusibwa mu lujja nga engoma z’abalongo bwe zivuga. Awo Nnalongo addira enkoko empanga agitwaalira ennyuma we ku kabina nga agikwaasa kitaawe wa Ssalongo; era nga ne kitaawe wa Ssalongo akwaasa Nnalongo muka mutabaani we enkejje era naye agimuweera nnyuma. Ekyo bwe kiggwa, kuddako kuyingiza balongo mwa jjajjabwe. Ennyimba z’abalongo nga ziyimbwa nga engoma bwe zitujja. Ekiro ekyo kyonna nga zitujja ng’abalongo bawundwa. Enkeera kuba kufumba bijjulo.\nOluvannyuma, nga wayise akabanga, Ssalongo ne Nnalongo we (wamu ne Ssalongo ne Nnalongo ab’emikolo) batwaala abalongo ewa kitaawe wa Nnalongo. Jjukira nti nayo baba babikayo dda abalongo ku lunaku Ssalongo lw’asabayo Nnalongo omukulu (ow’omukolo).\nEwa kitaawe wa Nnalongo yo tebaayo kumenya lukanda wabula bafumba bafumba ebijulo.\n7.1 Omugaso oguli mu kulaama\nEkika ky’enjovu kiwagira nnyo ow’enjovu okulaama. Kino kiraga obuvunanyizibwa.\nKyandigwaanidde buli muntu atuuse mu myaaka abiri (20) egy’obukulu akole ekiraamo kye, ng’ekyo kyoleka ebirowoozo bye kw’ebyo ebyandibaddewo bw’aba afudde.\nSsekabaka Daudi Chwa II y’aggumiza omugaso gw’okulaama bwe y’awa amagezi nti omuntu asaana alaame ate addemu yetegerezeenga ekiraamo kye buli ntandikwa y’amwaaka akireke nga bwekiri oba abeeko ne byakyuusamu.\nNnannyini kiraamo ayinza okukikyuusa obudde bwonna nga bw’aba ayagadde. Naye buli lw’akyuusa oba buli lwakola ekipya, eky’oluvannyuma oba ekyo kyasembezaayo kye kibalibwa ng’ekituufu mu mateeka.\n7.2 Abagabana ku bintu by’omufu\nMu mateeka agaliwo, bano be bateekeddwa okugabana ku bintu by’omufu:\n Abaana bonna\n Nnamwaandu oba bannamwaandu\n Bakadde b’omufu n’ab’oluganda ab’okulusegere omufu babadde alabirira mu byetaago byaabwe.\n7.3 Enkola y’ekiraamo\nEkiraamo kiteekwa kuba kiwandiike mu mukono gw’omufu oba mu type oba computer.\nEkiraamo kiteekwa mu copy ezitakka wansi wa ssatu eziweebwa abantu ab’enjawulo abesiggwa ennyo okuzitereka n’okuzijjayo okuziwa ab’oluganda nga nannyini kiraamo amaze okufa.\nEkiraamo ekijjuvu kibaako bino:\n Ennaku z’omweezi n’omwaaka\n Ekyaalo, ggombolola, essaza ne district mw’abeera\n Amannya ge amajjuvu\n Emyaaka gye\n Kitaawe ne jjajja we gattako nebyaalo gye babeera oba gyebabeeraanga\n Oluggya, olunyiriri, omutuba n’essiga mw’asibuka n’akasolya.\n Olunaku lw’omweezi n’omwaaka mweyazaalirwa gattako ekyaalo, ggombolola, essaza ne district mw’ava.\n Abaana beyazaala, abalenzi n’abawala, abalamu n’abafu.\n Mukyaala we oba bakyaala be\n Omulimu gwe ne gy’akolera\n Ebintu byeyafuna mu bulamu ebikyaaliwo era ebikwaatibwaako ekiraamo.\n Engaba y’ebintu\n Abajjulizi abatakka wansi wa basatu nga totwaaliddemu abo abagabanye ku by’omufu mu kiraamo ekyo.\n Omukono gw’omufu ogumannyiddwa oba ekinkumu kye.\n7.4 Entereka y’Ekiraamo\nEkiraamo kitesebwa muntu wa mmizi.\nKyandibadde kirungi omulaami akole copy z’ekiraamo ezitakka wansi wa ssatu. Copy ezo ayinza okuziteresa abantu eb’enjawulo gamba nga bano:\nOw’omukwaano omwesigwa ennyo nnyini\n8. Okwaabya Olumbe\n8.1 Okwaabya olumbe kye ki?\nOkwaabya olumbe kwe kussa ekkomo ku kukungubagira oyo eyafa, n’okutandika obulamu obuggya n’omusika we.\nOkwaabya olumbe gwe gumu ku mikolo emikulu ennyo mu kika ky’enjovu. Omukolo guno gulimu obulombolombo n’empisa ebyoleka omuntu nti Muganda. Mu bufunze gulimu bino ebikulu:\n Okussaako omusika, ng’oyo yazze mu bigere by’oyo eyafa\n Okwaalula abaana, nga kuno kwe kubayingiza mu kika mu lwaatu\n Okugabula, nga kino ky’ekijjulo omusika ky’awa ab’oluganda n’abantu ababa bazze mu lumbe.\n Okulima ebiggya\n8.2 Ebigendererwa mu kwaabya Olumbe\nEbigendererwa mu kwaabya olumbe biri bina:\n1) Okukomya mu lwaatu oba mu butongole okukungubagira oyo eyafa\n2) Okussaako n’okutongoza omusika azze mu bigere by’omugenzi\n3) Okulaga omusika abantu bonna balinako obuvunanyizibwa\n8.3 Okutambuza Olumbe\nOlumbe luteekwa okwanjulibwa n’okukasibwa Olukiiko Lw’essiga n’Olukiiko Lw’akasolya nga terunnaba kwabizibwa. Olumbe luteekwa okuyisibwa mu mitendera gyonna egy’ekika okuva ku nnyumba okutuuka ku Mukalo. Omukulu w’oluggya y’avunanyizibwa okutambuza olumbe mu mitendera egy’enjawulo. Ateekwa okuba n’ebiwandiiko mu ngalo ze ebiraga entambuza y’olumbe olwo okuyita mu lunyiriri ne mu nkiiko z’ekika endala.\nKu ssiga n’ewa Mukalo mu Lukiiko Olufuzi, abo bekikwaatako bateekwa okuba abetegefu obulungi okuleeta abaana bonna mu lukiiko wamu n’okuleeta byonna ebisabiddwa n’okunnyonnyola buli kibuziddwa.\nOmukulu w’oluggya analeetaanga ebbaluwa esaba okwaabya olumbe n’okwanjula omusika. Ebbaluwa eneyogeraanga bino ebifa ku mugenzi:\n Amannya ge mu bujjuvu\n Obuzaale bwe: kitaawe; jjajja we; jjajja wa kitaawe; oluggya n’olunyiriri mw’asibuka; amannya ga nnyina n’aga jjajja we azaala nnyina; jjajja wa nnyina; ekyaalo mweyazaalirwa; olunaku, omweezi n’omwaaka;\n Obufumbo bwe\n Ezzadde lye: abaana abalenzi n’emyaaka gyaabwe; abaana abawala n’emyaaka gyaabwe; abalamu ku baana bano; abafu ku baana bano.\n Obutuuze bwe\n Omulimu gweyakolaanga nga mulamu\n Ebintu by’eyafuna mu nsi n’engaba yaabwo\n Amannya g’omusika mu bujjuvu\n Kopi y’ekiraamo ky’omugenzi\n Ekiwandiiko ekiraga enzikiriziganya y’abaana, eya nnamwaandu ne ey’ab’oluganda ku musika\n Ekiwandiiko ekiraga enzikiriziganya ku ngabana y’ebintu by’omugenzi.\n Amannya g’omusumisi.\nOlumbe lwonna olutatambuziddwa mu mitendera gyakika lunaatwaalibwaanga ng’olubbe. Lunavumirwaanga mu kika era n’obusika bwalwo tebubalibweenga ng’obutuufu. Ababaka ba Mukalo mu bitundu banaayirizaanga olumbe olw’engeri eyo.\n8.4 Okutegeka Olumbe\nOkwaabya olumbe kuteesebwaako era kutegekebwa ab’ennyumba y’omugenzi. Batuula ne bateesa ku ntegeka y’okwaabya olumbe. Mu kino bayambibwaako omukulu w’oluggya. Ekiraamo ky’omugenzi kisomwa ne bakiteesaako. Bateesa ne birala eby’etaagisa mu lumbe. Bakola ku nkaayana eziba zibaluse mu baana b’omugenzi ku kiraamo ne bintu ebirala eby’omugenzi. Enkaayana eremerera ab’ennyumba ewerezebwa ku lunyiriri.\nAbantu naddala ab’oluganda batandika okujja ng’ebula ennaku eziwera basobole okutegeka omukolo n’okukola emirimu egikwaata ku lumbe.\nOmukulu w’oluggya y’avunanyizibwa ku kuloonda omusumisi ng’akolagana n’omukulu w’olunyiriri. Era avunanyizibwa okukakasa nti entegeka zonna ezikwaata ku kwaabya olumbe ntereevu. Muno nge mwe muli:\n Okutegeka embaga y’okwaalula abaana\n Okutuuza olukiiko lwa bamulekwa\n Okwaaniriza omusumisi n’okwamwanjula omusika ne lubuga wamu ne bamulekwa eggulolimu\n Okwaaniriza omubaka wa Mukalo\n Okutegeka olukiiko lw’omubaka wa Mukalo oba ku mutendera omulala ng’omusika tannasibwaako.\n Okwanjula olumbe embuga mu kitundu\n Okwanjula omusika ne lubuga embuga mu kitundu\n Okwanjula olumbe mu bakulu b’enzikiriza mu kitundu\n Okutegeka omukolo gw’enzikiriza\n Okutegeka okumanyigana\n Okuteekateeka ekijjulo ekinagabulwa mu lumbe\n Okuteekateeka ekiddaala awanaaba omukolo\n Okuteekateeka omusika ne lubuga\n Okwaaniriza n’okutuuza abagenyi abakulu\n Okukakasa nti omusumisi alina byonna ebyetaagibwa mu kusumika n’okusaako omusika ne lubuga.\n Okuteekateeka omukolo gw’okufulumya olumbe.\nOmusumisi ateekwa okuba na bino by’anakozesa omukolo gw’okusumika:\n(i) Olubugo olw’okusumika omusika\n(ii) Olubugo olw’okulibwaako lubuga\n(iii) Effumu ery’okukwaasibwa omusika\n(iv) Omugo ogw’okukwaasibwa omusika\n(v) Akambe Akaganda ak’okukwaasibwa lubuga\n(vi) Endeku ng’erimu enseke bbiri n’omweenge oba omubisi.\n(vii) Eng’oma ey’okweyambisa okukuba omubala\n8.5 Okwaalula Abaana\nOkwaalula abaana gwe mukolo ogukolebwa okukakasa abaana mu kika. Bwegunaaba gwa kukolera mu kwaabya lumbe, gwe gusooka eggulolimu ng’ekya kwe kwaabya. Okwaalula abaana eba mbaga. Embaga eno yetololera ku ssenga wabaana ne jjajja bwe omukazi.\nEmbaga eyo ekolebwa bwetyi: ssenga w’abaana akulembera bakabannyina abalina abaana ab’okwaalula n’abatwaala mu lusaalu ne basala essubi erivaamu omunnyu Omuganda. Balireeta eka ne balyookya. Oluvannyuma evvu erivuddemu balisengejja. Kuno kwe kugeneka omunnyu. Basala empombo biri: olw’obutiko obubaala n’olw’enkejje. Bateeka omunnyu guli gwe bategese mu mpombo zino. Tebatekamu munnyu mulala gwonna.\nSsenga ne balamu be basala eteete lye basasira mu ddiiro abaana we banayalulirwa. Kuno baalirako olubugo. Luno lugulibwa ba bbaabwe. Baleeta amazzi, omuzigo gw’ente ne balannamye era buli mukyaala aleze omwaana we oba abaana be.\nAwo jjajja w’abaana ayiwa amazzi mu kibbo ekiba kirukiddwa bamaama b’abaana. Asaba bamaama b’abaana obulira bw’abaana baabwe ab’okwaalula. Buli kalira akateekako omuzigo n’akasuula mu mazzi agali mu kibbo. Akalira kabbira ate ne kabbulukuka. Akalira ako bwe kabbulukuka, awo endulu ne zitta abaliwo. Akalira bwe katabbulukuka, ng’olwo abaana bamubuusabuusa. Olwo jjajja w’abaana anaaza abanaa kinn’omu nga batudde ku mibiri gy’abamaama baabwe era n’abasiga omuzigo. Bw’abamala, anaaza bamaama b’abaana mu maaso n’ebigere era n’abo n’abanaaza omuzigo. Ebyo nga biwedde, atwaala olubugo bakamwaana be kwe babadde batudde n’ebintu byonna ebibadde bikozesebwa.\nOmukolo guno bwe gugwa, abaana batuumibwa amannya amabbule oba ag’ekika.\nOluvannyuma, bamaama b’abaana bajjula emmere efumbiddwa olw’omukolo. Emmere eno eba y’amatooke nga kuliko empogola wamu n’empombo ziri ez’obutiko n’enkejje. Omuwumbo guno gubeeramu omunwe gw’embidde wakati. Abantu bonna abaliwo balya emmere eno nga bamaama b’abaana be babakoleza. Olumala okulya, abantu ne bafuluma. Bataata b’abaana ababa baliwo babuuka bakyaala baabwe. Bakyaala baabwe baba batudde era nga balannamye. Awo omukolo we gukoma.\nOmukyaala eyazaala mu w’enjovu kyokka n’afumbirwa mu kika ekirala, tatuula ku lubugo abaana be ab’enjovu bwe baba balulwa. Akikirirwa muganda we atalina mwaana.\n8.6 Okufulumya Olumbe\nOlumbe lufulumizibwa mu maliiri g’olunaku olw’okussaako omusika. Gukulemberwa mukulu w’aluggya. Ku maliiri g’olunaku olwo, omukulu w’oluggya azuukusa ab’oluganda bafulumye olumbe. Ab’oluganda bwe bazuukuka, bayimba ennyimba ez’okukungubaga ne bazaako ez’abalongo nga bwe bakuba engalo n’akagoma.\nBaba bakyageenda mu maaso, omukeeze n’akokonkona ng’agamba nti ze “Omukeeze”. Abali mu nnyumba baggulawo ne bamuwa endeku y’omweenge eba etegekeddwa`omukulu w’oluggya era n’afuluma. Oluvannyuma, omukulu w’oluggya alagira buli omu okufuluma ebweeru. Nga bali wabweeru, omukulu w’oluggya alangirira mu ddoboozi ddene nti olumbe alufulumiza wamu n’ennyimbe endala endala zonna n’ebibamba byonna mu luggya luno. Kino kiddirirwa kussaako musika.\n8.7 Okusumika n’okussaako Omusika\nEssaawa ey’okusumika ng’etuuse, omusumisi alagira omubala ne gukubwa abantu okukungana okusumika kugeende mu maaso. Ayimirira butengerera maaso g’abantu n’ebintu bye by’anakozesa ebitegeke. Ekiddirira kwe kukola omukolo bw’ati:\n Afundikira ekifundikwa ku lubugo lw’anaayambaza omusika.\n Alagira omusika ayimirire wakati mu mulyaango gw’ennyumba era atunule eri abantu.\n Y’eyanjula eri abantu ng’ayogera amannya ge ne gy’abeera; era n’atambulako ngayogera amannya ga kitaawe ne gy’abeera oba gye y’abeeraanga oba gy’agalamidde, amannya ga jjajja we ne gy’abeera oba gy’agalamidde, olunyiriri mw’asibuka, omutuba, essiga, Omukulu w’ekika, n’obukulu bwe ng’omusumisi.\n Ayogera amannya g’omusika mu bujjuvu gonna n’azzaako ag’omugenzi, amannya ga kitaawe w’omugenzi, amannya ga jjajja w’omugenzi, olunyiriri mw’azaalibwa, omutuba, essiga, ne Jjajja w’akasolya.\n Wakati mu bigambo bino, asumika omusika ng’amwambaza olubugo n’okukaasa effumu nga bw’amulumiriza nti y’asikidde ow’enjovu gundi era n’amutambuza akawonvu n’akagga mu buzaale ne bujjajja bw’omugenzi gw’asikidde.\n Ng’aky’amusumika, amukuutira nti asikidde baganda be ne bannyina bonna ssaako abajjwa, abazzukulu, abako n’abemikwaano nti era alina okubasika okubakomyaawo mu maka omwaava omugenzi n’okusaasaana. N’ekirala amugamba nti asikidde n’empisa ennungi ez’omugenzi era takolaanga kintu kyonna nga teyebuuzizza, okubeera omukwaatampola, okulwaanirira baganda be, bannyina, abajjwa, n’abazzukulu ng’omufu bweyakolaanga.\n Ng’amaze okusumika omusika, ebigambo abyolekekeza lubuga aba atudde ku lubugo wansi awo okuliraana omusika. Amukwaasa akambe nga bw’amugamba nti buli kadde alina kwebuga bwebuzi okwaaniriza abagenyi n’okubafumbira emmere mu maka g’asikidde ne mwannyina.\n Ng’amaze ebyo, omusika amukwaasa endeku erimu enseke bbiri n’eby’okunywa okulaga nti gw’asikidde yali mugabi era ne bajjajja be baali bagabi era nga basanyukira abantu nga basooka kubawa lwendo lwamazzi oba eby’okunywa ebirala.\n Oluvannyuma lwaakino, atungira omusika ne lubuga we ensawo n’agikwaasa nga bw’amugamba nti eyo y’entandikwa eran’abagaliza obugagga mu maka gaabwe.\n Ateeka ssente ku lubugo mu maaso ga lubuga n’afundikira omukolo ng’ayita abalala okujja okusumikira ng’asookera ku b’oluganda lw’omusika.\n Ebyo waggulu by’ebibeera ku musika omusajja. Naye ku musika omukazi bino by’ebibaawo:\n Embugo ziba bbiri: olulwe n’olwa lubuga\n Bateerako mu nnyumba ng’atudde\n Tayambazibwa lubugo, atulako lutule okufaanana ne lubuga we\n Takwaasibwa ffumu\n Ebyo nga biwedde, afulumizibwa ebweeru okumulaga abantu.\nEbikolwa ku lubuga ow’omusika omusajja n’ebikolwa ku lubuga w’omusika omukazi byebimu.\nMangu ng’omusika yakateekebwaako, jjajja w’abaana b’omugenzi ababika olubugo n’abajja ku kifugi. Abatwaala mu lusuku n’abamwaako enviiri. Oluvannyuma abawa emmere ey’omukolo. Guno omukolo gwegufundikira okukungubaga era oluggwa ng’omusika agabula abantu bonna eky’emisana. Wakati mu ky’emisana bassenga banjula abako abawasa awaka. Abako bawaayo omweenge n’enkoko. Enkeera w’olunaku luno, wabaawo okulima ebijja nga kino kikolebwa abo ab’awaka n’ab’oluganda.\nAbaziranjovu omubala gwaabwe guvuga nti:\nEsiimbye amasanga (emirundi esatu)\nNakate ajja (emirundi esatu)\nAjja ayuuga (emirundi esatu)\nBatte mugamba (emirundi esatu)*\nTungulako emu, bbiri ku lwaayi (emirundi esatu)\nSsatu ku kitooke (emirundi esatu)\nAbanziranjovu ku mubala guno abamu bongerako ekisoko ekigamba nti\nAtamanyi kkula, essanga ly’ekkula\nAte abalala nebagattako nti: Kirya ng’enjovu.\n*Ekisoko kino kitaputibwa mu ngeri za njawulo. Abaziranjovu abamu bagamba nti ekisoko kivuga “Batte mugamba”. So tekivuga nti “Batte e Mugamba” nga abantu abamu bwe balowooza” yadde nga waliwo okufaanana n’oluganda by’amaanyi mu makulu bigambo byombi.\nBatte, muzzukulu wa Kikomeko e Luubu, bwe yali ava ewaabye e Musa, kumpi ne Luubu, agende aseenge e Ndiiraweeru mu Kikeera e Mawokota, yetikka enkumuliitu y’ebita (omugamba).\nBatte bw’atuuka e Ndiiraweru n’alaba awalungi w’anatuula n’awummuza ebibye omwaali n’omugamba. Abantu beyasaangayo kumpi awo ne weyaseenga batandikiriza mpolampola ewuwe okuyitawo “mugamba” olw’ebita olukunkumuli Batte bye y’alina mu kifo ekyo. Nga wayise ebyeeya n’ebisiibo, ekyaali ekigambo mugamba kyafuuka erinnya Mugamba era ne kivaamu ekyaalo okuli embuga ya Batte nakakano.\nAbaziranjovu abamu we bagambira nti omubala gwaffe gukowoola Batte eyetikka omugamba oba entwaala y’ebita ng’ageenda e Ndiiraweeru. Ko abandi nti omubala guba gulayira Batte e Mugamba gyeyaseenga. So ate abalala ne bagamba nti omubala guba gugamba era gubulirira Batte ayige okukekereza by’alina ensimbi oba: enkejje aleme kuzirya zonna mulundi gumu\nE Musa naguno gujwa ebita bikyaabalayo nnyo era bibunye ensi yonna olw’obulungi bwaabyo.\nOmuziranjovu takola mukolo gwonna gw’amaanyi mu maka ge n’atakuba mubala. Omubala agukuba okubaguliza ku balirwaana be wamu n’ab’ekyaalo nti ewuwe eriyo omukolo, oba okwaaniriza abagenyi, oba okuwayiza mu buzadde, oba okusanyukira ab’olulyo lwe, oba okwesanyusaamu ye kennyini olw’amakungula ge.\nBassemaka abaziranjovu abamu ku mubala ogwogeddwaako waggulu bongerako n’ebisoko bino:\nGgulu (emirundi esatu)\nBwaddene (emirundi esatu)\nKawulukuta (emirundi esatu)\nMasanga (emirundi esatu)\nAligabuuza ag’embogo aliza masanga\nSiba mbutanta ne nkwaana mbutanta (emirundi esatu)\nBuli muziranjovu ssemaka yandisaanye abeere n’engoma mu maka ge era avuzeenga omubala buli lw’aba n’omukolo ogw’obuvunanyizibwa.


Matthaeus 5 HOF - Matayo 5 LCB | Biblica América Latina\nMatthaeus 5 HOF - Matayo 5 LCB\nWen Jesus glücklich nennt (Lukas 6,20‒23)\nSalz und Licht: Was die Jünger von Jesus für diese Welt bedeuten (Markus 4,21; 9,50; Lukas 8,16; 11,33; 14,34‒35)\nVersöhnung mit dem Gegner (Lukas 12,57‒59)\nKampf gegen die Sünde (Matthäus 18,8‒9; Markus 9,43‒48)\nEhescheidung (Matthäus 19,9; Markus 10,11‒12; Lukas 16,18)\nVergeltung durch Liebe (Lukas 6,27‒30.32‒36)\n1Awo Yesu bwe yalaba ng’ebibiina byeyongera obungi, n’alinnya ku lusozi, abayigirizwa be ne bajja gy’ali, 2 n’abayigiriza ng’agamba nti:\n3 “Balina omukisa abaavu mu mwoyo,\n4 Balina omukisa abali mu nnaku,\n5 Balina omukisa abeetoowaze,\n6 Balina omukisa abalumwa enjala olw’obutuukirivu\n7 Balina omukisa ab’ekisa,\n8 Balina omukisa abalina omutima omulongoofu,\n9 Balina omukisa abatabaganya,\n10 Balina omukisa abayigganyizibwa olw’obutuukirivu,\n11 “Mulina omukisa mmwe, bwe banaabavumanga, ne babayigganya, ne baboogerako ebibi ebya buli ngeri, ne babawaayiriza, nga babalanga nze. 12 Musanyuke era mujaguze kubanga empeera yammwe nnene mu ggulu, ne bannabbi ab’edda bwe baayigganyizibwa bwe batyo.”\n13 “Mmwe muli munnyo gwa nsi. Naye kale bwe guggwaamu obuka, guliba munnyo nate? Olwo gukasukibwa ebweru ne gulinnyirirwa n’ebigere, nga tegukyalina mugaso gwonna.\n14 “Mmwe muli musana gwa nsi. Ekibuga tekikwekebwa ku lusozi. 15 Era omuntu takoleeza ttabaaza ate n’agisaanikirako ekibbo, wabula agiteeka ku kikondo n’emulisiza bonna abali mu nju. 16 Kale nammwe ebikolwa byammwe ebirungi byakirenga abantu bonna, babirabenga, bagulumize Kitammwe ali mu ggulu.\n17 “Temulowooza nti Najja okuggyawo amateeka ga Musa oba ebya bannabbi. Sajja okubiggyawo wabula okubituukiriza. 18 Ddala ddala mbagamba nti Eggulu n’ensi biyinza okuggwaawo, naye ennukuta emu wadde akatonnyeze akamu mu mateeka tebirivaawo okutuusa byonna lwe birituukirira. 19 Noolwekyo oyo amenya etteeka erisembayo obutono, n’ayigiriza n’abalala okukola bwe batyo, y’alisembayo mu bwakabaka obw’omu ggulu. 20 Naye mbalabula nti Okuggyako ng’obutuukirivu bwammwe businga obw’Abafalisaayo n’obw’abawandiisi, temuliyingira mu bwakabaka bwa mu ggulu.”\n21 “Mwawulira ab’edda bwe baagambibwa nti, ‘Tottanga, na buli anattanga, anaawozesebwa.’ 22 Naye mbagamba nti Buli alisunguwalira muganda we aliwozesebwa. Na buli anaagambanga muganda we nti, ‘Laka,’ anaatwalibwa mu lukiiko lw’abakulembeze b’Abayudaaya n’awozesebwa. Na buli anaagambanga nti, ‘Musirusiru,’ asaanidde okusuulibwa mu muliro ogwa ggeyeena.\n23 “Bw’obanga oli mu maaso ga Katonda, ng’omuleetedde ekirabo eky’okuwaayo nga ssaddaaka, n’ojjukira nga waliwo gw’olinako ensonga, 24 ekirabo kyo sooka okireke awo oddeyo omale okumwetondera mutegeeragane, olyoke okomewo oweeyo ekirabo kyo eri Katonda.\n25 “Tegeeragananga mangu n’oyo akuwawaabira nga mukyali mu kkubo aleme kukutwala wa mulamuzi, n’omulamuzi okukuwaayo eri omuserikale, n’omuserikale okukuteeka mu kkomera. 26 Nkutegeeza nti Olibeera omwo okutuusa lw’olimalayo byonna by’obanjibwa.”\n27 “Mwawulira bwe kyagambibwa nti, ‘Toyendanga!’ 28 Naye mbagamba nti Buli muntu atunuulira omukazi n’amwegomba aba amaze okumwendako mu mutima gwe. 29 Noolwekyo obanga eriiso Lyo erya ddyo likuleetera okwesittala, liggyeemu olisuule wala. Kubanga kirungi okugenda mu ggulu ng’ebitundu byo ebimu tobirina okusinga okugenda nabyo byonna mu ggeyeena. 30 Era obanga omukono gwo ogwa ddyo gukukozesa ebibi, kirungi okugutemako ogusuule wala. Okugenda mu ggulu ng’ekitundu ky’omubiri gwo ekimu tokirina kisinga okugenda mu ggeyeena n’ebitundu by’omubiri gwo byonna. 31 Kyagambibwa nti, ‘Buli anaagobanga mukazi we, anaawanga omukazi oyo ebbaluwa ey’okumugoba.’ 32 Naye mbagamba nti Buli anaagobanga mukazi we wabula olw’obwenzi anaabanga amwenzesezza, n’oyo anaawasanga omukazi gwe bagobye anaabanga ayenze.”\n33 “Mwawulira bwe kyagambibwa ab’edda nti, ‘Buli kye weeyamanga eri Mukama okituukirizanga.’ 34 Naye mbagamba nti: Temulayiranga n’akatono! Temulayiranga ggulu, kubanga ye ntebe y’obwakabaka bwa Katonda. 35 Temulayiranga nsi, kubanga y’entebe y’ebigere bye. Temulayiranga Yerusaalemi, kubanga ky’ekibuga kya Kabaka omukulu. 36 Era tolayiranga mutwe gwo, kubanga toyinza na kufuula luviiri lwo olumu okuba olweru oba oluddugavu. 37 Naye muddangamu buzzi nti, ‘Weewaawo.’ Oba nti, ‘Si weewaawo’. Kubanga bw’ogezaako okukakasa ebigambo byo n’okulayira kiraga nti waliwo ekitali kituufu.”\n38 “Mwawulira nga kyagambibwa nti, ‘Omuntu bw’anaggyangamu eriiso lya munne n’erirye linaggibwangamu. Oba omuntu bw’anaaggyangamu erinnyo lya munne, n’erirye banaalikuulangamu.’ 39 Naye mbagamba nti, Temuwakananga na mubi, naye omuntu bw’akukubanga oluyi ku ttama erya ddyo omukyusizanga n’ettama eryokubiri. 40 Omuntu bw’ayagalanga okuwoza naawe atwale essaati yo, omulekeranga n’ekkooti yo. 41 N’oyo akuwalirizanga okumwetikkirako omugugu gwe kilomita emu, omutwalirangako n’eyokubiri. 42 Akusaba omuwanga, n’oyo ayagala okukwewolako tomukubanga mabega.”\n43 “Mwawulira ab’edda bwe baagambibwa nti, ‘Yagalanga muliraanwa wo, naye okyawenga mulabe wo.’ 44 Naye nze mbagamba nti, Mwagalenga abalabe bammwe! Musabirenga ababayigganya! 45 Bwe mulikola bwe mutyo muliba baana ba Kitammwe ali mu ggulu. Kubanga omusana gwe agwakiza abalungi n’ababi, era n’enkuba agitonnyeza ab’amazima n’abatali ba mazima. 46 Bwe mwagala ababaagala bokka, mufunamu ki? N’abawooza bwe bakola bwe batyo. 47 Era bwe munaalamusanga baganda bammwe bokka, munaaba mulina njawulo ki n’abalala? Kubanga ne bannamawanga bwe bakola bwe batyo. 48 Naye mmwe kibagwanira okubeeranga abatuukirivu nga Kitammwe ali mu ggulu bw’ali Omutuukirivu.”


Bukedde Online - Aba ttiimu y'essaza lya Gomba bali mu kutya\nOmutendesi Bamweyana olwegasse ku Wakiso G...\nOLUVANNYUMA lw’ Essaza lya Gomba okusaasaanya ssente empitirivu mu kugula abazannyi, abakungu baalyo bafunyemu okutya n’okwekengera nti ssinga abawagizi bagaanibwa mu bisaawe ng’emipiira gitandise bandisanga akaseera akazibu.\nJackson Musisi kitunzi w'essaza lya Gomba ku kkono ng'akwasa Mansoor Kamoga obuvunaanyizibwa bw'essaza\nNga newankubadde ebyemizannyo bigenda biddamu mpola mpola okwetoloola ensi yonna, abawagizi babadde tebannakkirizibwa kuyingira bifo awazannyirwa emizannyo egy'enjawulo era nga kisuubirwa okuba bwe kityo ne wano mu ggwanga olw'okuziyiza okusaasaana kw'ekirwadde kya ssennyiga omukambwe ekireetebwa Corona Virus.\nGomba ly'Essaza elyakasinga okugula abasambi abangi mu kaweefube w'okwetegekera sizoni empya eya Airtel Masaza Cup 2020 nga baakasonjola abazannyi 20 okuli;\nMartin Ssenkooto(MUBS), Sula Mpanga, Emmanuel Derrick Were(UCU), Henry Bishop Orom, Nasser Lukwago(UMU), Ponsiano Sseggonja, Ben Nambokoho, Abdallah Ssentongo, Joseph Bright Vuni, Amuli Mukasa, Hussein Grace Ssenoga, Ibrahim Kasinde, Bashir Lubinga, Sharif Nsereko, Richard Basangwa, Isaac Ogwanga, Nasif Kabuye ne Raymond Walugembe.\nSsentebe w'Essaza lya Gomba Mansoor Kabugo agamba nti omutima gw'emipiira gy'Amasaza be bawagizi,okugaddukanya obulungi geetaaga ssente mpitirivu era buli abawagizi bwe babaamu ebbugumu lyeyongera kw'ossa n'essente ezisoloozebwa ku mulyango.\n"Obutabaamu bw'abawagizi mu bisaawe bwandiremesa emipiira gy'amasaza newankubadde agasinga gabadde gataddemu ssente nnyingi, wabula ekibuuzo kiri nti corona agenda kuggwaawo ddi?,"Kabugo bwe yategeezezza.\nWabula agattako nti bbo ng'Essaza beetegefu okwetabamu ssinga akakiiko akaddukanya Amasaza kalangirira ddi wegatandika.\nGomba be baakasinga okuwangula ekikopo ky'Amasaza emirundi emingi (2004, 2009, 2014 ne 2017)\nHenry Bishop Orom\nHussein Grace Ssenoga\nEddagala erigema Corona likakasibwa ku Mmande\nEmmaali yonna yatokomose\nMukuumi ki asinga obulungi mu maka?\nPulezidenti bw'atatukolera luguudo takomawo e Butambala okusaba akalulu - Muwanga Kivumbi


Baibuli y'Oluganda - ENDAGAANO ENKADDE - Yeremiya 31\nYeremiya - Essuula 31\nMu biro ebyo, bw'ayogera Mukama, ndiba Katonda w'enda zonna eza Isiraeri, nabo baliba bantu bange.\n2 Bw'ati bw'ayogera Mukama nti Abantu abafikkawo ku kitala baalaba ekisa mu ddungu; Isiraeri, bwe nnagenda okumuwummuza\n3 Mukama yandabikira dda ng'ayogera nti Weewaawo, nkwagadde n'okwagala okutaliggwaawo: kyenvudde nkuwalula n'ekisa.\n4 Ndikuzimba nate, naawe olizimbibwa, ggwe omuwala wa Isiraeri: oliyonjebwa nate n'ebitaasa byo, era olifuluma mu kuzina ku abo abasanyuka.\n5 Olisimba nate ensuku ez'emizabbibu ku nsozi ez'e Samaliya: abasimbi balisimba ne balya ebibala byamu.\n6 Kubanga olunaku lulituuka abo abakuumira ku nsozi za Efulayimu lwe balikaaba nti Mugolokoke, twambuke e Sayuuni eri Mukama Katonda waffe.\n7 Kubanga bw'ati bw'ayogera Mukama nti Muyimbe olwa Yakobo n'essanyu, mwogerere waggulu olw'omukulu w'amawanga: mulange, mutendereze, mwogere nti Ai Mukama, lokola abantu bo abafisseewo ku Isiraeri.\n8 Laba, ndibaggya mu nsi ey'obukiika obwa kkono, ne mbakuŋŋaanya okuva mu njuyi z'ensi ezikomererayo, era wamu nabo omuzibe w'amaaso n'awenyera, omukazi ali olubuto n'oyo alumwa okuzaala wamu: balikomawo wano ekibiina kinene.\n9 Balijja nga bakaaba amaziga, era ndibaleeta nga beegayirira: ndibatambuza ku mabbali g'emigga egirimu amazzi, mu kkubo eggolokofu mwe batalyesittala: kubanga ndi kitaawe eri Isiraeri, ne Efulayimu ye mubereberye wange.\n10 Muwulire ekigambo kya Mukama, mmwe amawanga, mukibuulirire ku bizinga ebiri ewala; mwogere nti Oyo eyasaasaanya Isiraeri ye alimukuŋŋaanya, era anaamukuumanga ng'omusumba bw'akuuma ekisibo kye\n11 Kubanga Mukama anunudde Yakobo, era amuguze okumuggya mu mukono gw'oyo eyamusinga amaanyi.\n12 Kale balijja ne bayimbira ku ntikko ya Sayuuni, era balikulukutira wamu awali obulungi bwa Mukama, awali eŋŋaano n'awali omwenge n'awali amafuta n'awali abaana b'embuzi n'ab'ente: n'emmeeme yaabwe eriba ng'olusuku olufukirirwa amazzi, so tebalibaako buyinike nate n'akatono.\n13 Awo omuwala lw'alisanyukira amazina, n'abalenzi n'abakadde wamu: kubanga okukungubaga kwabwe ndikufuula essanyu, era ndibakubagiza ne mbasanyusa okuva mu buyinike bwabwe.\n14 Era ndinyiya amasavu, emmeeme ya bakabona, n'abantu bange balinyiwa obulungi bwange, bw'ayogera Mukama.\n15 Bw'ati bw'ayogera Mukama nti Eddoboozi liwuliddwa mu Laama, okukungubaga n'okukaaba amaziga mangi, Laakeeri ng'akaabira abaana be; agaana okukubagizibwa olw'abaana be, kubanga tewakyali.\n16 Bw'ati bw'ayogera Mukama nti Zibiikiriza eddoboozi lyo lireme okukaaba, n’amaaso go galeme okuleeta amaziga: kubanga omulimu gwo guliweebwa empeera, bw'ayogera Mukama; era balidda nate okuva mu nsi y'omulabe.\n17 Era waliwo essuubi ery'enkomerero yo, bw'ayogera Mukama; n'abaana bo balijja nate mu nsalo yaabwe bo.\n18 Mazima mpulidde Efulayimu nga yeekaabirako bw'ati nti Onkangavvudde ne nkagavvulwa ng'ennyana etemanyidde kikoligo; nkyusa ggwe nange naakyusibwa; kubanga ggwe Mukama Katonda wange.\n19 Mazima bwe nnamala okukyusibwa ne nneenenya; era bwe nnamala okuyigirizibwa ne nkuba ku kisambi kyange: nakwatibwa ensonyi, weewaawo, naswala kubanga nasitula ekivume eky'omu buto bwange.\n20 Efulayimu mwana wange omwagalwa? mwana ansanyusa? kubanga buli lwe mmwogerako obubi nkyamujjukira nnyo nnyini: omwoyo gwange kyeguvudde gunnuma ku lulwe; sirirema kumukwatirwa kisa, bw'ayogera Mukama.\n21 Weesimbire obubonero ku kkubo, weekolere empagi ezitegeeza: teeka omutima gwo awali oluguudo, lye kkubo lye wafulumamu: komawo, ai omuwala wa Isiraeri, komawo mu bibuga byo bino.\n22 Olituusa wa okutambula ng'odda eno n'eri, ai ggwe omuwala adda ennyuma? kubanga Mukama atonze ekigambo ekiggya mu nsi, omukazi alyetooloola omusajja.\n23 Bw'ati bw'ayogera Mukama w'eggye Katonda wa Isiraeri nti Oliboolyawo ne boogera nate ekigambo kino mu nsi ya Yuda ne mu bibuga byayo, bwe ndikomyawo obusibe bwabwe, nti Mukama akuwe omukisa, ggwe ekifo omubeera obutuukirivu, ggwe olusozi olw'obutukuvu.\n24 Awo Yuda n'ebibuga byayo byonna balituula omwo wamu; abalimi n'abo abatambula nga balina ebisibo.\n25 Kubanga nzikusizza emmeeme ekooye, na buli mmeeme eriko obuyinike ngijjuzizza.\n26 Awo ne ndyoka nzuukuka ne ndaba; otulo twange ne tumpoomera.\n27 Laba, ennaku zijja, bw'ayogera Mukama, lwe ndisiga ennyumba ya Isiraeri n'ennyumba ya Yuda n'ensigo ey'abantu n'ensigo ey'ensolo.\n28 Awo olulituuka nga bwe nnabalabiriranga okusimbula n'okumenyaamenya n'okusuula n'okuzikiriza n'okubonyaabonya; bwe ntyo bwe ndibalabirira okuzimba n'okusimba, bw'ayogera Mukama.\n29 Mu nnaku ezo nga tebakyayogera nate nti Bakitaabwe balidde ezabbibu ezinyuunyuntula, n'amannyo g'abaana ganyenyeera.\n30 Naye buli muntu alifa olw'obutali butuukirivu bwe ye: buli muntu alya ezabbibu ezinyuunyuntula, amannyo ge ge galinyenyeera.\n31 Laba, ennaku zijja, bw'ayogera Mukama, lwe ndiragaana endagaano empya n'ennyumba ya Isiraeri n'ennyumba ya Yuda:\n32 si ng'endagaano bwe yali gye nnalagaana ne bajjajjaabwe ku lunaku lwe nnabakwata ku mukono okubaggya mu nsi y'e Misiri; endagaano yange eyo ne bagimenya newakubadde nga nnali mbawasizza, bw'ayogera Mukama.\n33 Naye eno ye ndagaano gye ndiragaana n'ennyumba ya Isiraeri oluvannyuma lw'ennaku ezo, bw'ayogera Mukama; nditeeka amateeka gange mu bitundu byabwe eby'omunda, era mu mutima gwabwe mwe ndigawandiikira; nange naabanga Katonda waabwe, nabo banaabanga bantu bange:\n34 nga olwo omuntu tokyayigiriza munne na buli muntu muganda we nga boogera nti Manya Mukama: kubanga bonna balimmanya, okuva ku muto ku bo okutuuka ku mukulu ku bo, bw'ayogera Mukama: kubanga ndisonyiwa obutali butuukirivu bwabwe, n'ekibi kyabwe sirikijjukira nate.\n35 Bw'atyo bw'ayogera Mukama awa enjuba okwakanga emisana n'okulagira okw'omwezi n'emmunyeenye okwakanga ekiro, afukula ennyanja amayengo gaayo ne gawuuma; Mukama w'eggye lye linnya lye, nti\n36 Ebiragiro bino bwe biriva mu maaso gange, bw'ayogera Mukama, kale n'ezzadde lya Isiraeri lirireka okuba eggwanga mu maaso gange ennaku zonna.\n37 Bw'ati bw'ayogera Mukama nti Eggulu eriri waggulu oba nga liyinzika okugerebwa, n'emisingi gy'ensi oba nga giyinzika okukeberwa wansi, kale nange ndisuula ezzadde lyonna erya Isiraeri olwa byonna bye bakola, bw'ayogera Mukama.\n38 Laba, ennaku zijja, bw'ayogera Mukama, ekibuga lwe kirizimbirwa Mukama okuva ku kigo kya Kananeri okutuuka ku mulyango ogw'oku nsonda.\n39 Oliboolyawo omugwa ogugera ne gufuluma nga guttulukuse okutuuka ku lusozi Galebu, era gulikyuka ne gutuuka ku Gowa.\n40 N'ekiwonvu kyonna eky'emirambo n'eky'evvu n'ennimiro zonna okutuuka ku kagga Kidulooni, okutuuka ku nsonda ey'omulyango ogw'embalaasi okwolekera ebuvanjuba, kiriba kitukuvu eri Mukama: so tekirisimbulwa so tekirisuulibwa nate emirembe gyonna.


Bukedde Online - Ensala y’ebibala ekwagazisa okulya\nEngeri gy’oteekateeka ebibala ekwagazisa n'abantu abalala okubirya ate nga tosaasaanyizza ndwadde.\nShirah ng'ateekateeka ebibala mungeri eyagazisa omuntu okubirya.\nBULI muntu ayagala okulya ekintu nga kirungi ate nga kiyonjo okusobola okufunamu emiganyulwo emirungi wabula nga n’okusanyusa ku maaso mu ndabika yaakyo kikulu.\nShirah omukugu mu kusalaasala ebibala annyonnyola engeri gy’osobola okusalamu ebibala esikiriza okulya ate nga biyonjo.\nBw’oba onoosala ekibala, sooka okirongoose bulungi okyoze mu mazzi amayonjo kitukule okiwummuze wabbali kitonnyolokoke amazzi.\nKakasa nti kyakula bulungi okusobola okukisala n’ofunamu ekintu ekirala okugeza osobola okufuna wootameroni nga nneetooloovu bulungi n’ogisalamu ekifaananyi ky’ekinyonyi kyonna okugeza embaata.\nOsobola okukwata ennaanansi n’ogisalako ekya waggulu n’okugisusaako ebikuta n’okolamu ekimuli.\nOsobola okusala wootameroni n’oggyamu ekinyama eky’omu nda olwo w’okisokodde n’ojjuzaawo ennaanansi gy’osazeesaze obutundutundu oba ekibala ekirala kyonna nga grapes oba enkenene. Ne ku nnaanansi osobola okukola ekintu kye kimu.\nEbibala ebiwedde okuteekateeka obulungi.\nEbirala nga kaloti osobola okuzisala nga nneekulungirivu oba mu butundutundu obutono bw’osobola okugaaya.\nOyinza n’okusala ennyaanya mu ngeri y’ekimuli n’ogenda ng’ogatta mu bibala oba mu saladi z’oba osazeesaze, nabyo birabika bulungi era bisikiriza okulya.\nOyinza okusalaasala ebibala eby’enjawulo n’obiteeka ku kati ne bibeera nga ku musito gw’ennyama, bino biba birabika bulungi nga bisikiriza okulya.\nOyinza okufuna cukamba naye n’omuyonja bulungi n’omuyisaako wuuma kungulu n’abeera nga eyesusaamu obukuta mu bitundu ebimu olwo n’omusalasala mu ngeri enneetooloovu olwo n’omugatta mu bibala ebirala naye aba alabika bulungi.\nBino byonna bikole ng’oli muyonjo, osobola okwambala enkampa ng’obadde obisala obutabijamawaza. Weebikkeko akagoye ka ‘apron’, by’okozesa birina kubeera biyonjo ne w’okolera nga watukula bulungi okuziyiza obuwuka okugwa ku by’oteekateeka.\nBw’omaliriza biteeke ku ssowaani ennyonjo nga nazo zirabika bulungi obikkeko n’akaveera akakolebwa okukola omulimu ogwo oba ekintu ekirala ekizirabisa obulungi n’okuziyiza obuwuka okugwako.\nBino byonna osobola okubikozesa akambe k’owaasa emmere awaka nga tolina kuuma konna keetaaga kugula na ssente.


Bukedde Online - Buganda yandisaanye okuzimbira Museveni ekijjukizo?\nBuganda yandisaanye okuzimbira Museveni ekijjukizo?\nBalirwana ba Kabaka boogedde bw'abayisa: '...\nTOSOBOLA kwogera ku matikkira ga Ssaabasajja ag’omulundi ogwa 23 nga toyogedde ku Pulezidenti Museveni eyazzaawo Obwakabaka buno oluvannyuma lw’emyaka 30 nga buvuddewo.\nMuseveni ne Kabaka e Mmengo mu Lubiri.\nOmutaka Kavuma Kaggwa ow’e Kyaggwe agamba nti, Pulezidenti Museveni yakola kinene mu kuzzaawo Obwakabaka era asaana kuzimbirwa kijjukizo e Mmengo ku kitebe ky’Obwakabaka.\n“Okuva Obwakabaka lwe bwaddawo nga July 31, 1993 ebintu bingi ebituukiddwaako era ebisaana okujjukira. Buli Kabaka lw’alabika eri Obuganda kiwa abantu essanyu n’emirembe era ne kyongera n’okugatta abantu ba Buganda.\nMuseveni olw’omulimu gwe yakola kireetedde Buganda okukola enkulaakulana omuli ebizimbe nga Masengere ne Muganzirwazza, n’okutandikawo emikutu gy’ebyempuliziganya nga leediyo ne ttivvi.\nEbizimbe galikwoleka nga Masengere ne Muganzirwazza, bivudde mu nkolagana ennungi eriwo wakati w’Obwakaba ne Gavumenti ya wakati.\nWansi w’obukulembeze bwa Katikkiro Charles Peter Mayiga, Abaganda bagenda kuzzaawo Amasiro g’e Kasubi agaali gayidde.\nBuli lwe ndaba Ssaabasajja ng’alabiseeko mu bantu, olaba ekitiibwa n’essanyu Museveni bye yakomyawo ebyali byatwesamba ekiseera Obwakabaka kye bwamala nga tebuliiwo. Abantu bazimba ebiyitirirwa ne batyabula amazina n’okuwaayo amakula.\nMu kiseera kino enkolagana nnungi nga tewakyali muntu atangira Kabaka kulambula masaza ge okuli Buruuli ne Bugerere.\nOkumanya nga Buganda efunye ebyengera ku mulembe guno, April ku misinde gy’Amazaalibwa ga Kabaka kyasukka. Enkumi n’enkumi z’abantu abeetabamu byankakasa nti ddala Obote yali atukoze ekizibu.\nKye nalaba e Mmengo ku misinde nkigeraageranya ku nnamungi w’omuntu eyayaniriza Sir Edward Mutesa II, ng’ava mu buwahhanguse mu 1955.\nNg’eyaliwo nga Muteesa assa omukono ku ndagaano ya 1955 siyinza kukyerabira. Nali muyizi mu Namilyango College.\nBino byonna buli lwe mbiraba, nzijukira Pulezidenti Museveni eyazzaawo Obwakabaka nga July 31, 1993 e Naggalabi Buddo. Yakola kinene mu lukuhhana lwa bannamagye olwatuula e Gulu bwe yalagira Obwakabaka buddewo wadde ng’abasinga baali bagaanyi.\nNzijukira ekiseera Obwakabaka kye bwamala nga tebuliiwo okuva mu 1966 okutuuka 1986, Abaganda baali tebakyasobola wadde okuyimirira okumpi n’Olubiri nga n’ekitebe ky’Obwakaba e Mmengo kijjuddemu magye.\nTeebereza ku mulembe gwa Obote ne Idd Amin okuddira Olubiri lwa Ssaabasajja ne balutuuma Malire Barracks. Ekitebe ky’Obwakabaka ne bakifuula ekitebe ky’amagye.\nAni yali amanyi nti tuliddamu ne tufuna obukulembeze okuviira ddala ku mutongole ku byalo, aba ggombolola n’abaami b’amasaza. Olw’essanyu lino ye nsonga lwaki tujaguza Amatikkira ga Kabaka buli mwaka.\nBuli lwe ndaba byonna bye tutuuseeko bukya Obwakabaka buddawo mu 1993 nneebuuza ekintu kye tusobola okukola ng’Abaganda okwebaza Pulezidenti Museveni bye yatukolera okuzzaawo Obwakabaka.\nJjukira nti Abaganda baalwanira wamu ne Museveni mu lutalo lw’okwenunula ne baggyako Obote.\nNteesa nti abantu ba Buganda basaanidde okuzimba ekijjukizo kya Museveni.\nEra nsiima n’okuzimba ebijjukizo by’abantu abalala abakoleredde Buganda nga Ssekabaka Muteesa 1, eyayita abaminsane mu 1875.\nSsaabasumba Joseph Kiwanuka Omuddugavu eyasooka okufuuka omusumba, Apollo Kivebulaaya eyabuulira Obukrisitaayo e Zaire, Burundi, Rwanda ne Semei Nyanzi eyabunyisa enjiri mu mambuka ga Uganda”, Omutaka Kavuma bwe yategeezezza.\nBANNABYABUFUZI KYE BAGAMBA\nGodfrey Kiwanda Ssuubi minisita omubeezi ow’ebyentambula: Ekijjukizo ekikulu kwandibadde kulaga bye tutuuseeko bukya tufuna Bwakabaka.\nOkuzimbira Museveni ekijjukizo ng’omuntu sandikiwagidde, kuba era sisuubira nti kye kiruma Obuganda.\nKye mpagira kwe kulaba nga buli lwe tuba tukuza Amatikkira essaza gye tugakulizza gye twandibadde tuteeka ekijjukizo.\nHaji Abdu Nadduli minisita wa guno na guli:\nWadde nga Museveni okusooka teyajja kuzzaawo Bwakabaka, kyokka bwe twasisinkana mu 1981 twamwagazisa ekintu era n’atukakasa nti talina buzibu bwonna.\nMu kiseera kino Obwakaba bwakomawo , ebintu bya Buganda bikomyewo omuli n’ebyapa by’ettaka. Mpagira nnyo eky’okuzimba ekijjukizo kya Museveni.\nEbintu ebikulu 4 by'olina okukola ng'ovuga ekiro


Manya ntya oba nga ndi mu mukwano?\nOmukwano gwa manyi. Gufuga era guletera enkyukakyuka nyingi mu bulamu bwaffe. Tukola okusalawo kungi okukulu nga twesigamye ku ngeri gyetuwuliramu, era netuyingira obufumbo kubanga tuwulira nga “tuli mu mukwano”. Eno esobola okuba nga yensonga lwaki obufumbo bungi bukomerera busattuluddwa. Bayibuli etusomesa nti okwagala okutuufu ssi mpulira oba ebisaasaazi ebija nebigenda wabula kusalawo. Tetulina kwagala bwagazi abo abatwagala; tulina okwagala naabo abatukyawa, mu ngeri yemu Kristu gyeyagalamu abao abatayagalika (Lukka 6:35). “Okwagala kugumiikiriza, kulina ekisa; kwagala tekuba na buggya; okwagala tekwekulumbaza, tekwegulumiza tekukola bitasaana, tekunoonya byakwo, tekunyiiga, tekusiba bubi ku mwoyo; tekusanyukira bitali bya butuukirivu, naye kusanyukira wamu n'amazima; kugumiikiriza byonna, kukkiriza byonna, kusuubira byonna, kuzibiikiriza byonna.” (1 Abakkolinso 13:4-7)\nKyangu “okugwa mu mukwano” n’omuntu yenna, wabula waliwo ebibuuzo byetulina okwebuza nga tetunasalawo oba kyetuwulira kwagala kutuufu. Okusookera ddala, omuntu oyo Mukristaayo, oba ddala yawa obulamu bwe eri Kristu? Ddala akkiriza Kristu olw’obulokozi?. Era, bwoba olowooza okuwaayo omutima n’empulira yo eri omuntu oyo omu, olina okwebuuza oba osobola okukkiriza omuntu oyo wagulu w’abantu bonna era okuteeka enkolagana okuba ey’okubiri kw’eyo gyolina ne Mukama. Bayibuli etugamba nti abantu babiri bwebafumbiriganwa, bafuuka omubiri gumu (Oluberyeberye 2:24; Matayo 19:5).\nEkintu ekirala kyolina okulowoozako kiri nti, omuntu oyo ddala asaana okuba omwagalwa wo? Ddala atadde Katonda ku mwanjo era okuba nga yasooka mu bulamu bwe? Ddala asobola okuwaayo amanyi ge, obudde bwe okusobola okuzimba enkolagana mu bufumbo enabeerera emirembe gyonna? Tewali kipima kisobola kutubuulira oba tuli mu mukwano n’omuntu yenna, wabula kikulu okukebera n’etutegera oba tugoberera mpulira yaffe oba bisaasaazi byaffe oba tugoberera kwagala kwa Katonda eri obulamu bwaffe. Okwagala okutuufu tekuwulirwa buwulizi kyoka wabula era kuba kusalawo. Okwagala kwa Bayibuli kwekwagala omuntu ebiseera byonna wabula ssi lwetuwulira lwoka nga tuli “mu mukwano”


Bukedde Online - Abakubi b'ebicupuli kayingo basatu bakwatiddwa\nAbakubi b'ebicupuli kayingo basatu bakwatiddwa\nOmuliro gusaanyizzaawo amaka ga Nnamukadde e Luzira\nOmusawo w'ekinnansi gamumyuse\nEKITONGOLE kya Flying Squad ekirwannyisa abazigu be mmundu kikutte abasajja basatu abagambibwa okukuba ebicupuli ne babisasannya mu bantu mu kitundu bya Kampala.\nAbakwate Yazid Kalyowa ne Francis Kasolo ku poliisi e Katwe\nBYA SHAMIM NABUNYA\nKu bakwatiddwa kuliko,Yazid Kalyowa45 ng'ono mutuuze we Kawempe Nabukalu zooni, Francis Kasolo 33 ng'ono mutuuze we Fortportal ne Isma Muhammed nga naye w’e Fort Portal nga bano bonna mu kiseera kino bakuumibwa ku poliisi y’e Katwe oluvannyuma lw’okubakwata nga batambuza ebicupuli ebibalirirwamu obukadde bw’ensimbi 8.\nIsma Mohammed omu ku bakwatiddwa\nBano basinga kukuba bicupuli mu kapapula ak’emitwalo ebiri. Kino kiddiridde okukwata Kalyowa oluvannyuma nalonkoma banne kyokka bano basangiddwa mu mayumba gaabwe nga bayina ssente ze bayita “Blank money” ne z’ebicupuli ezibalirirwamu obukadde 8 nga zonna zino zikumibwa Katwe ku poliisi.\nAbakwate bano okuli Kasolo ne Isma Muhammed kigambibwa okuba nti batoloka mu kkomera ly’e Fort nga bali mu uniform y’e kkomera era nga babadde bayiggibwa poliisi ku misango egye gyawulo okuli ogwo'kufera abantu nga babawa ebicupuli.\nAkuliira ekitongole kya Flying Squad e Katwe Ronald Baritwijuka yategeezezza nti baafuna amawulire gano okuva ku muntu omu gwe baali bawadde ebicubuli ne batandika okubalinnya akagere abantu bano okutuusa lwe bakwatiddwa era nga bagenda kubaggulako omusango gwo'kufera abantu ku fayiro nnamba GEF 003/2017.\nOmusuubuzi w'omu Container Village bba gwe yayiira asidi afudde\nAggyeemu olubuto n'afa\nAba Case Hospital baddiza abooluganda lwa Moze obukadde 29\nSumaya yeebugira leeba\nDoreen Mutiibwa asulirira kuzaala, akaabidde ku kabaga ke bamukoledde


Bukedde Online - Abatuuze b'e Nakaseke basabye Gavt. ebayambe ku nkambi y'amagye\nAbatuuze b'e Nakaseke basabye Gavt. ebayambe ku nkambi y'amagye\nMukomye okwebulankanya ku mirimu - kaminsona\nAbabaka beekandazze olwa Kayihura obutalab...\nAbatuuze b’e Nakaseke basabye Gavt. ebayambe ku nkambi y’amagye\nAnna Nzera asaba Gavumenti ebafunire ekifo awala gye basobola okulaga kuba embeera gye balimu ebeeraliikiriza.\nABATUUZE abaliraanye enkambi y’amagye ga UPDF e Nakaseke balaajanye ku mizinga egiboggola emisana n’ekiro egibabuzizza emirembe Bagamba nti abakyala abali embuto gibayisa bubi n’abalwadde gyongera okubamalamu amaanyi ne basaba ettendekero lino lisengulwe litwalibwe mu kitundu ekirala.\nBaategeezezza nti mu kusooka, baalowooza nti emizinga gijja kukubwa mu biseera ebigere kyokka kati bagikuba kumpi buli lunaku nga beeraliikirira nti abaana baabwe bajja kukulira mu kutya okw’ekitalo.\nBaakulembeddwa Ibrahim Segiriinya eyategeezezza nti babeera beebase amatumbibudde, emizinga ne gitandika okutokota. Bwe baba nga tebeebase n’emirimu enkeera gibalema sso nga n’abaana abasoma bakosebwa. Akasattiro kano kali ku nkambi ya Singo Military Training School e Kapeeka Nakaseke.\nSegiriinya yategeezezza nti baludde nga balaajanira abakulu ne batuuka n’ewa Brig. John Bosco Bakasumba, akulira ekifo kino n’abagumya nti ensonga yaabwe egenda kugonjoolwa kyokka emizinga gyongera kutokota kumpi buli kiro.\nHakim Ssemwezi ssentebe w’ekyalo Luwanda- Kyererezi yategeezezza nti enteekateeka zigenda mu maaso amaka agasoba mu 26 okugasengula kyokka teyategeezezza ddi lwe kigenda kukolebwa. Ssemwezi yagumizza abatuuze nti abakulembeze ayogera nabo okulaba nga kye baasubizza bakikola mu bwangu.\nMaj. Henry Obbo amyuka omwogezi wa UPDF, yategeezezza nti tebafunangako kwemulugunya kwonna okuva mu batuuze bano era babadde batambula nabo bulungi emyaka 30 egiyise. “Tulina amatendekero agasoba mu 30 okwetooloola eggwanga era baliraanwa baffe tubeeranabo bulungi. Omuntu ayogera bwatyo abeera ng’agamba nti tulekeyo okutendeka abaserikale, ekitasoboka,” Obbo bwe yagambye.\nYagambye nti UPDF tesengula bantu kubaggya mu maka gaabwe era enteekateeka y’okusengula abantu eyogerwako tebagimanyi ng’abantu bwe baabadde boogera\nObulamu bwange buyimiridde ku ddagala


Ekitangattisa(Photosynthesis) - Wikipedia\nEkitangattisa (Photosynthesis) kye kibaawo ng’ebimera bikozesa ekitangaala okuva ku njuba Muwanga okukola ku kabonibbiri-okisayidi okuva mu nampewo n’amazzi okuva mu ttaka okubifuula ebisukaali okuliisa ekimera.\nEkiva mu kino ky’ekimera okufulumya okisigyeni n’ayingira mu nampewo.\nOmulamwa gw'ekitangattisa guva mu kugattika ebigambo bibiri :\nekitangaala(light) + okwegattisa(synthesize)= Ekitangattisa\nEkitangattisa y' engeri y’okukozesa amasoboza g’ekitangaala (light energy), okwegattisa (to synthesize) molekyu z’ebireetamaanyi (carbohydrate molecules) kye kiyitibwa “ekitangattisa (photosynthesis). Ekitangattisa kitera okuyita mu mitendera ebiri egy’enjawulo;\nOkusooka, obusannyalazo (electrons) obulimu amasoboza butambula okuyita mu enzayimu ez’awamu (co-enzymes) ez’omudding’anwa ne molekyu endala. Amasoboza ag’obusanyalazo (electron energy) wano ne gayingizibwa.\nMolekyu za kabonibbiri-okisayidi ziyungibwa mu bireetamaanyi okukola sebusitansi z’ebiramu nga ggulukoosi.\n(i) Ebitangattiso (Kolopulasiti).\nEkitundu ky’ebikoola n’enduli z’ebimera omubeera ekitangattisa (photosynthesis) kiyitibwa keropulaasi (chloroplast). Keropulaasiorigaanire (organelles) nnene nga ozigereegeranyizza, ezirimu oluzzizzi olulimu ebizimbamubiri (proteins), oluzizzi luno nga luyitibwa “situloomu” (stroma).\n(ii) Ensengekera z’ebitangattiso (Photosystems)\nMolekyu z’obutereke za langi (Pigment molecules) ezisengekeddwa nga ensengekera z’ekitangaala (photosystems) ze ziyingiza (zitega) ekitangaala ky’enjuba mu kololopulaasi (chloroplast). Ensengekera z’ebitangattiso (Photosystems) bulimba (clusters) bwa kitangaala obuyingiza obutereke bwa langi obw’ ekitangaala ky’enjuba nga bwegasse wamu ne molekyu nga obukonta (proton) eza vatomu eya ayodologyeni (hydrogen ion), enzayimu, enzayimu ez’awamu (coenzymes), ne sayitokiroomu (cytochromes).\nBuli nsegekera ya kitangaala (photosystem) erimu nga molekyu 200 eza pigimenti eya kiragala eyitibwa kerofiiru (chlorophyll) ne molekyu nga 50 ez’ekibinja kya ky’obutereke bwa langi (pigment) ekirala ekiyitibwa keratenoyi (carotenoids). Mu kifo ekibeeramu okutomeggana eky’ensengekera y’ekitangaala (photosystem), amasoboza ag’ekitangaala gakyusibwa ne gafuulibwa amasoboza aga kemiko (chemical energy).\nEbiramu bingi ku Nsi, omuli n’ebimera byonna ebyakiragala, byegattisa (synthesize) emmere yabyo okuva mu molekyu ennyangu ennyo nga kabonbbiri-okisayidii (carbon dioxide) n’amazzi. Kino okubaawo ekiramu kyetaaga amasoboza (energy) era amasoboza gava mu kitangaala. Mu bimera ebya kiragala, amasoboza ag’ekitangaala (Light energy) gategwa mu keropulaasi (chloroplast) ezisangibwa mu butaffaali bw’ebimera ne bukozesebwa okwegattisa (to synthesize) molekyu za ggulukoosi (glucose molecules), eziragwa nga C6H12O6. Mu kikolwa kino, okisijeni (O2) afulumizibwa nga kazambi (waste product) ava mu bimera.\nGgulukoosi ne okisijeni olwo ne bikozesebwa mu mitokyonduliya (mitochondrion) z’obutaffaali bw’ebimera n’ensolo, olwo amasoboza ne gafulumizibwa okukozesebwa mu kwegattisa (synthesis). Mu kutomeggana (in the reaction), kabonibbiri-okisayidi (C02) n’amazzi bifulumizibwa mu mitokyonduliya (mitochondrion) okuddamu okukozesebwa mu kitangattisa (photosynthesis) mu kolopulaasi (chloroplast).\nEbyetaagisa okukuza ebirime n’omuddo mu Byamalimiro\nEbyamalimiro (Agriculture) kitegeeza okulunda n’okulima ebimera, obutiko n’ebiramu ebirala ebikozesebwa ng’emmere, ebigwa (fibre) n’ebintu ebilala ebyetaagisa okukuuma obulamu. Ebyamalimiro ky’ekimu ku bintu ebyafuula omuntu ow’omulembe ogw’ entabaganyaey’enteekateeka ey’omuggunduokuyita mu kulunda n’okulima mu buli maka, ekintu ekyaleetawo ekisukkulumo mu makungula (surpluses) era kino ne kiba entandikwa y’enteekateekanya (civilization).\nMu by’ensoma y’ebyamalimiro (agriculture education), okulima kuyimirilawo na ngeri oba bukodyo obusobozesa okutumbula ebikula by’ebirime n’ebisolo ebirundibwa. Mu bimera watera okwetaagisaawo okufukulira yadde nga waliwo n’enkola endala ez’okulima n’okulunda ku ttaka ekkalu. Mu mawanga agakulaakulanye aebyamalimiro ebiri ku mutindo ogw’amakolero byiimiriddewo ku kulima ekimera eky’ekikula ekimu oba okulunda ensolo y’ekikula kimu. Okulima n’okulunda kwonna kwetaagisa okuba ku mutindo ogukuuma obutonde bw’ Ensi (sustainable agriculture), omuli n’okukozesa nakavundira oba kiyite ebyamalimiro ebya nakavundira (e.g. permaculture or organic agriculture).\nSayansi webyamalimiro, okuzaalisa ebimera, eddagala ly’ebiwuka n’ebigimusa, awamu n’okulongoosa mu tekinologiya biyambye nnyo okulinnyisa obungi bw’ebikungulwakyokka ate era biviiriddeko okwonoona obutonde bw’Ensi oba okutataaganya omwenkanonkano gw’embeera y’ebiramu mu butonde.\nEbitondekwawo okuva mu ebyamalimiro mulimu emmere, ebiwuzi (fibres), amafuta, n’ebikozesebwa mu makolero. Ku mulembe guno ebimera bikozesebwa okukola amafula g’ebiramu (biofuels), eddagala, ne pulasitiika. Mu mmere mulimu enva endiirwa, ebibala, amata, ennyama, n’ebirala. Ebiwuzi mulimu ppamba, ebyoya by’ensolo (wool), obuwuzi obukolebwa obusaanyi (silk), n’ amasanda (flux). Amafuta g’ebiramu mulimu entuumo za kasasiro (biomass), etani, ne dizero.\nBino bigyidwa ku "https://lg.wikipedia.org/w/index.php?title=Ekitangattisa(Photosynthesis)&oldid=25098"\nLast edited on 25 Gwakkumi 2019, at 11:42\nLuno olupapula lwasemba okukyusibwamu ku 11:42, 25 Gwakkumi 2019.